Skont il-każistika, jekk eżami ta’ miżura tal-UE jiżvela li għandha żewġ għanijiet jew li tinkludi żewġ komponenti u jekk wieħed minn dawn ikun identifikabbli bħala l-għan jew il-komponent ewlieni jew predominanti, filwaqt li l-ieħor ikun sempliċement inċidentali, il-miżura għandha tkun ibbażata fuq bażi ġuridika waħda, jiġifieri, dik meħtieġa mill-għan jew mill-komponent ewlieni jew predominanti. B’mod eċċezzjonali, jekk jiġi stabbilit, min-naħa l-oħra, li l-miżura ssegwi għadd ta’ objettivi simultanjament, jew għandha diversi komponenti, li huma konnessi mill-qrib mingħajr ma wieħed ikun inċidentali għall-ieħor, sabiex diversi dispożizzjonijiet tat-Trattat ikunu applikabbli, il-miżura għandha tkun ibbażata fuq id-diversi bażijiet ġuridiċi korrispondenti (ara, għal dan il-għan, is-sentenza tal-10 ta’ Jannar 2006, il-Kummissjoni vs il-Parlament u l-Kunsill, C-178/03, EU:C:2006:4, il-paragrafi 42 u 43; tal-11 ta’ Ġunju 2014, il-Kummissjoni vs il-Kunsill, C-377/12, EU:C:2014:1903, il-paragrafu 34; tal-14 ta’ Ġunju 2016, il-Parlament vs. il-Kunsill, C-263/14, EU:C:2016:435, il-paragrafu 44; u tal-4 ta’ Settembru 2018, il-Kummissjoni vs. il-Kunsill (il-Każakistan), C-244/17, ECLI:EU:C:2018:662, il-paragrafu 40).

IL-KUMMISSJONI EWROPEA Brussell, 13.6.2022 COM(2022) 276 final ANNESS

tal- Proposta għal Deċiżjoni tal-Kunsill dwar l-iffirmar, f'isem l-Unjoni Ewropea, tal-Ftehim Isaħħaħ ta’ Sħubija u ta’ Kooperazzjoni bejn l-Unjoni Ewropea, minn naħa waħda, u r-Repubblika Kirgiża, min-naħa l-oħra



ABBOZZ

FTEHIM IMSAĦĦAĦ TA’ SĦUBIJA U TA’ KOOPERAZZJONI

BEJN L-UNJONI EWROPEA U R-REPUBBLIKA KIRĠIŻA L-UNJONI EWROPEA, min-naħa, IR-REPUBBLIKA KIRGIŻA, min-naħa l-oħra, minn hawn ’il quddiem imsejħin flimkien “il-Partijiet”, FILWAQT LI JIKKUNSIDRAW ir-rabtiet b’saħħithom tagħhom u l-valuri komuni tagħhom, FILWAQT LI JIKKUNSIDRAW ix-xewqa tagħhom li jsaħħu l-kooperazzjoni ta’ benefiċċju reċiproku stabbilita fil-passat permezz tal-Ftehim ta’ Sħubija u ta’ Kooperazzjoni li jistabbilixxi sħubija bejn il-Komunitajiet Ewropej u l-Istati Membri tagħhom, min-naħa, u r-Repubblika Kirgiża, min-naħa l-oħra, iffirmat fi Brussell fid-9 ta’ Frar 1995, FILWAQT LI JIKKUNSIDRAW ix-xewqa tagħhom li jaġġornaw ir-relazzjonijiet tagħhom sabiex jirriflettu realtajiet politiċi u ekonomiċi ġodda u l-avvanz tas-sħubija tagħhom, FILWAQT li JESPRIMU r-rieda komuni tagħhom li jikkonsolidaw, japprofondixxu u jiddiversifikaw il-kooperazzjoni tagħhom fil-livelli kollha dwar kwistjonijiet bilaterali, reġjonali u internazzjonali ta’ interess reċiproku,



FILWAQT LI JAFFERMAW MILL-ĠDID l-impenn tagħhom li jsaħħu l-promozzjoni, il-protezzjoni u l-implimentazzjoni tad-drittijiet tal-bniedem u tal-libertajiet fundamentali, u r-rispett għall-prinċipji demokratiċi, l-istat tad-dritt u l-governanza tajba, kif ukoll l-iżvilupp tad-demokrazija parlamentari, FILWAQT LI JIKKONFERMAW l-impenn tagħhom għall-prinċipji stabbiliti fil-Karta tan-Nazzjonijiet Uniti (minn hawn ’il quddiem imsejħa l-“Karta tan-NU”), id-Dikjarazzjoni Universali tad-Drittijiet tal-Bniedem adottata mir-Riżoluzzjoni tal-Assemblea Ġenerali tan-NU A/RES/217 (III) A fl-10 ta’ Diċembru 1948 (minn hawn ’il quddiem imsejħa l-“UDHR”), l-Organizzazzjoni għas-Sigurtà u l-Kooperazzjoni fl-Ewropa (minn hawn ’il quddiem imsejħa l-“OSKE”), b’mod partikolari l-Att Finali ta’ Ħelsinki adottat fl-1 ta’ Awwissu 1975 matul il-Konferenza dwar is-Sigurtà u l-Kooperazzjoni fl-Ewropa (minn hawn ’il quddiem imsejjaħ l-“Att Finali tal-OSKE ta’ Ħelsinki”), il-Patt Internazzjonali dwar id-Drittijiet Ċivili u Politiċi adottat bir-riżoluzzjoni 2200A (XXI) tal-Assemblea Ġenerali tan-NU fis-16 ta’ Diċembru 1966, u l-Patt Internazzjonali dwar id-Drittijiet Ekonomiċi, Soċjali u kulturali adottat bir-riżoluzzjoni 2200A (XXI) tal-Assemblea Ġenerali tan-NU fis-16 ta’ Diċembru 1966, kif ukoll il-prinċipji u n-normi tad-dritt internazzjonali, FILWAQT LI JTENNU l-impenn tagħhom li jippromwovu b’mod attiv il-paċi u s-sigurtà internazzjonali u jinvolvu rwieħhom f’multilateraliżmu effettiv u fis-soluzzjoni paċifika għat-tilwim, b’mod partikolari billi jikkooperaw fil-qafas tan-NU u tal-OSKE, FILWAQT LI JIKKUNSIDRAW ix-xewqa tagħhom li jiżviluppaw aktar id-djalogu politiku regolari dwar kwistjonijiet bilaterali u internazzjonali ta’ interess reċiproku, FILWAQT LI JIKKUNSIDRAW l-impenn tagħhom favur l-obbligi internazzjonali fil-ġlieda kontra l-proliferazzjoni ta’ armi ta’ qerda massiva u tal-mezzi tat-twassil tagħhom,

FILWAQT LI JIKKUNSIDRAW l-impenn tagħhom li jsaħħu l-kooperazzjoni fil-qasam tal-ġustizzja, tal-libertà u tas-sigurtà, inkluż fil-ġlieda kontra l-korruzzjoni, FILWAQT LI JIKKUNSIDRAW l-impenn tagħhom li jikkontribwixxu, permezz tal-kooperazzjoni wiesgħa tagħhom f’firxa wiesgħa ta’ oqsma ta’ interess komuni, għall-iżvilupp politiku, soċjoekonomiku u istituzzjonali tar-Repubblika Kirgiża, FILWAQT LI JIKKUNSIDRAW ir-rieda tagħhom li jsaħħu r-relazzjoni ekonomika tagħhom fuq il-bażi tal-prinċipji ta’ ekonomija orjentata lejn is-suq u li joħolqu klima li twassal għall-espansjoni tar-relazzjonijiet bilaterali ta’ kummerċ u ta’ investiment u tal-konnettività, FILWAQT LI JIKKUNSIDRAW l-impenn tagħhom li jikkonformaw mad-drittijiet u mal-obbligi li jirriżultaw mis-sħubija fl-Organizzazzjoni Dinjija tal-Kummerċ (minn hawn ’il quddiem imsejħa d-“WTO”), u l-impenn tagħhom favur l-implimentazzjoni trasparenti u mhux diskriminatorja ta’ dawk id-drittijiet u l-obbligi, FILWAQT LI JIKKUNSIDRAW l-impenn tagħhom li jirrispettaw il-prinċipju tal-iżvilupp sostenibbli u li jaħdmu flimkien sabiex jintlaħqu l-objettivi tad-dokument ta’ eżitu intitolat “Transforming our world: the 2030 Agenda for Sustainable Development” tas-Summit tan-NU għall-adozzjoni tal-aġenda għall-iżvilupp ta’ wara l-2015 adottata bir-riżoluzzjoni A/RES/70/1 tal-Assemblea Ġenerali tan-NU fil-25 ta’ Settembru 2015 (minn hawn ’il quddiem imsejħa l-“Aġenda 2030”), b’kunsiderazzjoni xierqa għall-programmi interni tagħhom,



FILWAQT LI JIKKUNSIDRAW l-impenn tagħhom li jiżguraw is-sostenibbiltà ambjentali u l-ħarsien tal-ambjent, u l-implimentazzjoni ta’ ftehimiet ambjentali multilaterali li huma partijiet għalihom, kif ukoll l-impenn tagħhom li jsaħħu l-kooperazzjoni fl-ambjent, fit-tnaqqis tar-riskju ta’ diżastri u fl-oqsma kollha tal-azzjoni klimatika f’konformità mal-iskopijiet tal-Ftehim ta’ Pariġi skont il-Konvenzjoni Qafas tan-Nazzjonijiet Uniti dwar it-Tibdil fil-Klima adottata fit-12 ta’ Diċembru 2015 (minn hawn ’il quddiem imsejjaħ il-“Ftehim ta’ Pariġi dwar it-Tibdil fil-Klima”), FILWAQT LI JIKKUNSIDRAW l-impenn tagħhom li jippromwovu l-kooperazzjoni transfruntiera u interreġjonali, FILWAQT li JINNOTAW li l-pożizzjoni speċjali tal-Irlanda skont il-Protokoll Nru 21 dwar il-pożizzjoni tar-Renju Unit u l-Irlanda fir-rigward tal-ispazju ta’ libertà, sigurtà u ġustizzja, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, u l-pożizzjoni speċjali tad-Danimarka skont il-Protokoll Nru 22 dwar il-pożizzjoni tad-Danimarka, anness ma’ dawk it-Trattati, se jiġu riflessi f’dan il-Ftehim, fejn xieraq, FTIEHMU KIF ĠEJ:

TITOLU I OBJETTIVI U PRINĊIPJI ĠENERALI ARTIKOLU 1 Objettivi 1. Dan il-Ftehim jistabbilixxi sħubija u kooperazzjoni msaħħin bejn il-Partijiet, fuq il-bażi tal-valuri kondiviżi, tal-interessi komuni u tal-ambizzjoni li jsaħħu r-relazzjoni tagħhom fl-oqsma kollha tal-applikazzjoni tiegħu, għall-benefiċċju reċiproku tagħhom. 2. Din il-kooperazzjoni hija proċess bejn il-Partijiet li jikkontribwixxi għall-iżvilupp sostenibbli, għall-paċi, għall-istabbiltà u għas-sigurtà, permezz ta’ aktar konverġenza fir-rigward tal-politika estera u ta’ sigurtà, tal-kooperazzjoni politika u ekonomika effettiva u tal-multilateraliżmu.



ARTIKOLU 2 Prinċipji ġenerali 1. Ir-rispett għall-prinċipji demokratiċi u għad-drittijiet tal-bniedem u għal-libertajiet fundamentali, kif stabbiliti b’mod partikolari fil-Karta tan-NU, fil-UDHR, fl-Att Finali tal-OSKE ta’ Ħelsinki u fi strumenti internazzjonali rilevanti oħra tad-drittijiet tal-bniedem li huma parti għalihom, u għall-prinċipju tal-istat tad-dritt, huwa l-bażi tal-politiki interni u internazzjonali tal-Partijiet u jikkostitwixxi element essenzjali ta’ dan il-Ftehim. 2. Il-Partijiet jaffermaw mill-ġdid ir-rispett tagħhom għall-prinċipji ta’ governanza tajba, inkluża l-ġlieda kontra l-korruzzjoni fil-livelli kollha. 3. Il-Partijiet itennu l-impenn tagħhom għall-prinċipji ta’ ekonomija orjentata lejn is-suq, li jippromwovu l-iżvilupp sostenibbli u l-ġlieda kontra t-tibdil fil-klima. 4. Il-Partijiet jieħdu impenn favur il-ġlieda kontra l-forom differenti ta’ kriminalità organizzata tranżnazzjonali u ta’ terroriżmu, il-ġlieda kontra l-proliferazzjoni ta’ armi ta’ qerda massiva (minn hawn ’il quddiem imsejħa “AQM”) u l-mezzi tat-twassil tagħhom u favur multilateraliżmu effettiv. 5. Il-Partijiet għandhom jimplimentaw dan il-Ftehim fuq il-bażi ta’ valuri kondiviżi, tal-prinċipji ta’ djalogu, ta’ fiduċja u ta’ rispett reċiproċi, ta’ kooperazzjoni reġjonali, ta’ multilateraliżmu effettiv u tar-rispett għall-obbligi internazzjonali tagħhom li jirriżultaw, b’mod partikolari, mis-sħubija tagħhom fin-NU u fl-OSKE.

TITOLU II DJALOGU POLITIKU U RIFORMA;

KOOPERAZZJONI FIL-QASAM TAL-POLITIKA ESTERA U TA’ SIGURTÀ

ARTIKOLU 3 Għanijiet tad-djalogu politiku Il-Partijiet għandhom jiżviluppaw djalogu politiku effettiv fl-oqsma kollha ta’ interess reċiproku, inklużi l-politika estera u ta’ sigurtà u r-riforma interna. L-għanijiet tad-djalogu politiku għandhom ikunu: (a) li tiżdied l-effettività tal-kooperazzjoni u tal-konverġenza politiċi fir-rigward tal-politika estera u ta’ sigurtà u li jiġu promossi, ippreservati u jissaħħu l-paċi u l-istabbiltà u s-sigurtà reġjonali u internazzjonali bbażati fuq multilateraliżmu effettiv; (b) li jissaħħu d-demokrazija u l-iżvilupp politiku, soċjoekonomiku u istituzzjonali sostenibbli fir-Repubblika Kirgiża; (c) li jissaħħaħ ir-rispett għall-prinċipji demokratiċi, għall-istat tad-dritt u għall-governanza tajba, għad-drittijiet tal-bniedem, għal-libertajiet fundamentali u għall-prinċipju tan-nondiskriminazzjoni, u li tiżdied il-kooperazzjoni f’dawn l-oqsma;

(d) li jiġi żviluppat id-djalogu u tiġi approfondita l-kooperazzjoni fil-qasam tas-sigurtà u tad-difiża; (e) li jiġu promossi s-soluzzjoni paċifika tal-kunflitti u l-prinċipji tal-integrità territorjali, l-invjolabbiltà tal-fruntieri, is-sovranità u l-indipendenza; (f) li jittejbu l-kundizzjonijiet għall-kooperazzjoni reġjonali.

ARTIKOLU 4 Id-demokrazija u l-istat tad-dritt Il-Partijiet għandhom itejbu d-djalogu u l-kooperazzjoni bl-għan li: (a) jiżguraw l-applikazzjoni tal-prinċipji demokratiċi u tal-istat tad-dritt; (b) jiżviluppaw, jikkonsolidaw u jżidu l-istabbiltà, l-effettività u r-responsabbiltà tal-istituzzjonijiet demokratiċi; (c) ifittxu t-twettiq ta’ riforma ġudizzjarja u legali u l-funzjonament effettiv tal-istituzzjonijiet fl-oqsma tal-infurzar tal-liġi u tal-amministrazzjoni tal-ġustizzja, sabiex jiżguraw aċċess ugwali għall-ġustizzja u d-dritt għal proċess ġust (inklużi d-drittijiet proċedurali ta’ persuni suspettati, akkużati u vittmi), sabiex jiġu żgurati l-indipendenza, ir-responsabbiltà, il-kwalità u l-effiċjenza tal-ġudikatura, tal-prosekuzzjoni u tal-infurzar tal-liġi;

(d) jippromwovu l-governanza elettronika u t-twettiq ta’ riforma tal-amministrazzjoni pubblika sabiex tinbena governanza responsabbli, effiċjenti u trasparenti fil-livelli nazzjonali, reġjonali u lokali; (e) jissaħħu l-proċessi elettorali u l-kapaċitajiet tal-korpi ta’ ġestjoni elettorali; (f) jiżguraw l-effettività fil-ġlieda kontra l-korruzzjoni fil-livelli kollha.

ARTIKOLU 5 Drittijiet tal-bniedem u libertajiet fundamentali Il-Partijiet għandhom jikkooperaw fil-promozzjoni u fil-protezzjoni tad-drittijiet tal-bniedem u tal-libertajiet fundamentali, u jsaħħu d-djalogu u l-kooperazzjoni bl-għan li: (a) jiżguraw ir-rispett għad-drittijiet tal-bniedem, għall-prinċipju tan-nondiskriminazzjoni u għad-drittijiet ta’ persuni li jappartjenu għal minoranzi u għal gruppi vulnerabbli; (b) jiżguraw il-protezzjoni tal-libertajiet fundamentali, inklużi l-libertà tal-espressjoni, il-libertà ta’ għaqda u ta’ assoċjazzjoni; (c) jippromwovu d-drittijiet ekonomiċi, soċjali u kulturali; (d) jippromwovu l-ugwaljanza bejn il-ġeneri, jippromwovu, jipproteġu u jissodisfaw id-drittijiet tal-bniet u tan-nisa, inkluż billi jiżguraw il-parteċipazzjoni attiva tagħhom fl-oqsma privati u pubbliċi;

(e) isaħħu l-istituzzjonijiet nazzjonali relatati mad-drittijiet tal-bniedem, inkluż permezz tal-parteċipazzjoni tagħhom fil-proċessi tat-teħid ta’ deċiżjonijiet; (f) isaħħu l-kooperazzjoni fi ħdan il-korpi tad-drittijiet tal-bniedem tan-Nazzjonijiet Uniti u l-Proċeduri Speċjali tal-Kunsill tad-Drittijiet tal-Bniedem, inkluż segwitu xieraq tar-rakkomandazzjonijiet tagħhom f’konformità mal-leġiżlazzjoni nazzjonali tal-Partijiet. ARTIKOLU 6

Is-soċjetà ċivili Il-Partijiet għandhom jikkooperaw sabiex isaħħu s-soċjetà ċivili u r-rwol tagħha fl-iżvilupp ekonomiku, soċjali u politiku ta’ soċjetà demokratika miftuħa, b’mod partikolari billi: (a) isaħħu l-kapaċità, l-indipendenza u t-trasparenza tal-organizzazzjonijiet tas-soċjetà ċivili; (b) irawmu l-involviment tas-soċjetà ċivili fil-proċessi tat-tfassil tal-liġijiet u tal-politika billi jistabbilixxu djalogu miftuħ, trasparenti u regolari bejn l-istituzzjonijiet pubbliċi, min-naħa, u r-rappreżentanti tas-soċjetà ċivili, min-naħa l-oħra; (c) irawmu kuntatti msaħħin, skambju ta’ informazzjoni u ta’ esperjenzi inkluż permezz ta’ seminars u permezz ta’ konsultazzjonijiet bejn is-setturi kollha tas-soċjetà ċivili tal-Unjoni Ewropea u tar-Repubblika Kirgiża, inkluż billi jimplimentaw dan il-Ftehim.

ARTIKOLU 7 Politika estera u ta’ sigurtà 1. Il-Partijiet jaffermaw mill-ġdid l-impenn tagħhom favur il-prinċipji u l-istandards tad-dritt internazzjonali, inklużi dawk minquxin fil-Karta tan-NU u fl-Att Finali tal-OSKE ta’ Ħelsinki, u l-impenn tagħhom għall-promozzjoni ta’ dawk il-prinċipji fir-relazzjonijiet bilaterali u multilaterali tagħhom. 2. Il-Partijiet għandhom jintensifikaw id-djalogu u l-kooperazzjoni tagħhom fil-qasam tal-politika estera u ta’ sigurtà, inklużi diversi aspetti tal-politika ta’ sigurtà u ta’ difiża, u għandhom jindirizzaw, b’mod partikolari, kwistjonijiet ta’ prevenzjoni tal-kunflitti u ta’ maniġġar ta’ kriżijiet, ta’ tnaqqis tar-riskju, ta’ ċibersigurtà, ta’ funzjonament effiċjenti tas-settur tas-sigurtà, ta’ stabbiltà reġjonali, ta’ diżarm, ta’ nonproliferazzjoni, ta’ kontroll tal-armi u ta’ kontroll tal-esportazzjoni.

ARTIKOLU 8 Reati serji ta’ tħassib għall-komunità internazzjonali 1. Il-Partijiet jaffermaw mill-ġdid li l-aktar reati serji ta’ tħassib għall-komunità internazzjonali fis-sħuħija tagħha jridu jiġu kkastigati u li l-prosekuzzjoni effettiva tagħhom trid tiġi żgurata billi jittieħdu miżuri fil-livell domestiku jew internazzjonali.

2. Il-Partijiet iqisu li l-istabbiliment u l-funzjonament effettiv tal-Qorti Kriminali Internazzjonali jikkostitwixxu żvilupp importanti għall-paċi u għall-ġustizzja internazzjonali. Il-Partijiet għandhom itejbu l-kooperazzjoni fil-promozzjoni tal-paċi u tal-ġustizzja internazzjonali. Il-partijiet għandhom jippromwovu l-universalità tal-Istatut ta’ Ruma tal-Qorti Kriminali Internazzjonali u se jiddiskutu l-kwistjoni tar-ratifika u tal-implimentazzjoni, filwaqt li jqisu l-oqfsa legali u kostituzzjonali tagħhom. 3. Il-Partijiet jaqblu li jikkooperaw mill-qrib sabiex jipprevjenu l-ġenoċidju, id-delitti kontra l-umanità u d-delitti tal-gwerra permezz tal-użu ta’ oqfsa bilaterali u multilaterali xierqa. ARTIKOLU 9 Prevenzjoni ta’ kunflitti u maniġġar ta’ kriżijiet Il-Partijiet għandhom jikkooperaw fil-prevenzjoni tal-kunflitti u fil-maniġġar ta’ kriżijiet u jaħdmu kontra l-kunflitti fir-reġjun sabiex joħolqu ambjent ta’ paċi u ta’ stabbiltà.

ARTIKOLU 10

Kooperazzjoni reġjonali u riżoluzzjoni paċifika tal-kunflitti 1. Il-Partijiet għandhom jintensifikaw l-isforzi konġunti tagħhom sabiex itejbu l-kundizzjonijiet għal aktar kooperazzjoni reġjonali f’oqsma importanti bħall-ilma, l-enerġija, l-ambjent u t-tibdil fil-klima, l-immaniġġjar integrat tar-riżorsi tal-ilma u tal-enerġija idroloġika, il-ġestjoni tal-fruntieri li tiffaċilita l-fluss transfruntier ta’ persuni u ta’ oġġetti, u l-iżvilupp demokratiku u sostenibbli, u b’hekk jikkontribwixxu għal relazzjonijiet tajbin ta’ viċinat, għall-istabbiltà u għas-sigurtà fl-Asja Ċentrali. Il-Partijiet għandhom jaħdmu favr ir-riżoluzzjoni paċifika tal-kunflitti. 2. L-isforzi msemmijin fil-paragrafu 1 għandhom isegwu l-objettiv li jinżammu l-paċi u s-sigurtà internazzjonali, kif minqux fil-Karta tan-NU, fl-Att Finali tal-OSKE ta’ Ħelsinki u fi strumenti multilaterali rilevanti oħrajn li l-Partijiet jaderixxu magħhom.

ARTIKOLU 11 Il-ġlieda kontra l-proliferazzjoni tal-AQM 1. Il-Partijiet jikkunsidraw li l-proliferazzjoni ta’ AQM u tal-mezzi tat-twassil tagħhom, kemm lil atturi statali kif ukoll lil oħrajn li ma humiex, hija waħda mill-aktar theddidiet serji għall-istabbiltà u għas-sigurtà internazzjonali. Għalhekk, il-Partijiet jaqblu li jikkooperaw u jikkontribwixxu għall-ġlieda kontra l-proliferazzjoni tal-AQM u tal-mezzi tat-twassil tagħhom permezz ta’ konformità sħiħa mal-obbligi eżistenti tagħhom skont it-trattati u l-ftehimiet dwar id-diżarm internazzjonali u n-nonproliferazzjoni u obbligi internazzjonali oħrajn li huma rilevanti u permezz tal-implimentazzjoni nazzjonali ta’ dawn. Il-Partijiet jaqblu li din id-dispożizzjoni tikkostitwixxi element essenzjali ta’ dan il-Ftehim. 2. Barra minn hekk, il-Partijiet jaqblu li jikkoperaw u jikkontribwixxu fil-ġlieda kontra l-proliferazzjoni tal-AQM u tal-mezzi tat-twassil tagħhom billi: (a) jieħdu passi sabiex jiffirmaw, jirratifikaw jew jaderixxu mal-istrumenti internazzjonali rilevanti, kif xieraq, u jimplimentawhom bis-sħiħ; (b) jistabbilixxu sistema effettiva ta’ kontrolli nazzjonali tal-esportazzjoni, filwaqt li jiġu kkontrollati l-esportazzjoni kif ukoll it-transitu ta’ oġġetti huma relatati mal-AQM, inkluż il-kontroll tal-użu aħħari tal-AQM fuq it-teknoloġiji b’użu doppju u li jinkludu sanzjonijiet effettivi għall-ksur tal-kontrolli tal-esportazzjoni.

3. Il-Partijiet jaqblu li jistabbilixxu djalogu politiku regolari li se jakkumpanja u jikkonsolida dawn l-elementi.

ARTIKOLU 12 Kontroll tal-esportazzjoni ta’ armi ħfief u ta’ kalibru żgħir u ta’ armi konvenzjonali 1. Il-Partijiet jirrikonoxxu li l-manifattura, it-trasferiment u ċ-ċirkolazzjoni illeċiti ta’ armi ħfief u ta’ kalibru żgħir (minn hawn ’il quddiem imsejħin “SALW”), inklużi l-munizzjon tagħhom, u l-akkumulazzjoni eċċessiva, il-ġestjoni ħażina, il-ħażniet mhux assigurati sewwa u l-firxa mhux ikkontrollata tagħhom, ikomplu joħolqu theddida serja għall-paċi u għas-sigurtà internazzjonali. 2. Il-Partijiet jaqblu li josservaw u jimplimentaw kompletament l-obbligi rispettivi tagħhom sabiex jindirizzaw il-kummerċ illeċitu ta’ SALW, inkluż il-munizzjon tagħhom, skont ftehimiet internazzjonali eżistenti u r-riżoluzzjonijiet tal-Kunsill tas-Sigurtà tan-NU, kif ukoll l-impenji tagħhom fil-qafas ta’ strumenti internazzjonali oħrajn applikabbli f’dan il-qasam, bħall-Programm ta’ Azzjoni għall-Prevenzjoni, il-Ġlieda kontra u l-Qerda tal-Kummerċ Illeċitu tal-Armi Ħfief u ta’ Kalibru Żgħir fl-Aspetti Kollha Tiegħu adottat fl-20 ta’ Lulju 2001. 3. Il-Partijiet jirrikonoxxu l-importanza ta’ sistemi ta’ kontroll domestiku għat-trasferiment ta’ armi konvenzjonali f’konformità ma’ standards internazzjonali eżistenti. Il-Partijiet jirrikonoxxu l-importanza li japplikaw dawn il-kontrolli b’mod responsabbli, bħala kontribut għall-paċi, għas-sigurtà u għall-istabbiltà internazzjonali u reġjonali, u għat-tnaqqis tat-tbatija tal-bnedmin, kif ukoll għall-prevenzjoni tad-diverżjoni ta’ armi konvenzjonali. 4. Għalhekk, il-Partijiet jieħdu impenn li jikkooperaw u jiżguraw il-koordinazzjoni, il-kumplimentarjetà u s-sinerġija fl-isforzi tagħhom sabiex jirregolaw jew itejbu r-regolamentazzjoni tal-kummerċ internazzjonali f’armi konvenzjonali u sabiex jiġi pprevenut, miġġieled u jinqered il-kummerċ illeċitu f’armi. Huma jaqblu li jistabbilixxu djalogu politiku regolari li se jakkumpanja u jikkonsolida dan l-impenn.

TITOLU III ĠUSTIZZJA, LIBERTÀ U SIGURTÀ

ARTIKOLU 13 Protezzjoni ta’ data personali 1. Il-Partijiet jirrikonoxxu l-importanza tal-promozzjoni u tal-iżgurar tad-drittijiet fundamentali għall-privatezza u għall-protezzjoni ta’ data personali, bħala fattur ċentrali tal-fiduċja taċ-ċittadini fl-ekonomija diġitali u element importanti għall-iżvilupp ulterjuri ta’ skambji kummerċjali u ta’ kooperazzjoni fl-infurzar tal-liġi. 2. Il-Partijiet għandhom jikkooperaw sabiex jiżguraw il-protezzjoni u l-infurzar effettivi ta’ dawn id-drittijiet, inkluż fil-kuntest tal-prevenzjoni u tal-ġlieda kontra t-terroriżmu u ta’ reati transnazzjonali oħrajn. Il-kooperazzjoni tista’ tinkludi l-bini tal-kapaċità, l-assistenza teknika u l-iskambju ta’ informazzjoni u ta’ għarfien espert, u forom oħrajn.

3. Il-Partijiet għandhom jikkooperaw sabiex jiżguraw livell għoli ta’ protezzjoni ta’ data personali, permezz tal-iskambju tal-aħjar prattiki u tal-esperjenza, filwaqt li jittieħed kont tal-istrumenti legali u tal-istandards Ewropej u internazzjonali. Bħala mod kif tiġi ffaċilitata l-kooperazzjoni, ir-Repubblika Kirgiża se tistinka sabiex taderixxi mal-Konvenzjoni tal-Kunsill tal-Ewropa għall-Protezzjoni ta’ Individwi fir-rigward tal-Ipproċessar Awtomatiku ta’ Data Personali, magħmula fit-28 ta’ Jannar 1981, u mal-Protokoll Addizzjonali għall-Konvenzjoni dwar il-Protezzjoni tal-Individwi fir-rigward tal-Proċessar Awtomatiku tad-Data Personali fir-rigward tal-awtoritajiet superviżorji u l-flussi transfruntieri tad-data, magħmul fit-8 ta’ Novembru 2001, u sabiex timplimentahom. ARTIKOLU 14 Kooperazzjoni dwar il-migrazzjoni, l-ażil u l-ġestjoni tal-fruntieri 1. Il-Partijiet jaffermaw mill-ġdid l-importanza li jiġi stabbilit djalogu komprensiv dwar il-kwistjonijiet kollha relatati mal-migrazzjoni, inkluża l-migrazzjoni legali kif xieraq, il-protezzjoni internazzjonali u l-ġlieda kontra l-migrazzjoni illegali, il-ġlieda kontra l-faċilitazzjoni ta’ dħul klandestin ta’ bnedmin u kontra t-traffikar tal-bnedmin. 2. Il-kooperazzjoni għandha tkun ibbażata fuq valutazzjoni tal-ħtiġijiet speċifiċi li titwettaq f’konsultazzjoni reċiproka bejn il-Partijiet u li tiġi implimentata f’konformità mal-leġiżlazzjoni relevanti fis-seħħ tagħhom. Għandha tiffoka, b’mod partikolari, fuq:

(a) l-indirizzar tal-għeruq ta’ dak li jikkawża l-migrazzjoni;

(b) l-iżvilupp u l-implimentazzjoni ta’ leġiżlazzjoni u ta’ prattiki nazzjonali fir-rigward tal-protezzjoni internazzjonali, bil-ħsieb li jiġu ssodisfati d-dispożizzjonijiet tal-Konvenzjoni dwar l-Istatus tar-Rifuġjati adottata fit-28 ta’ Lulju 1951, u l-Protokoll dwar l-Istatus tar-Rifuġjati magħmul fil-31 ta’ Jannar 1967; (c) it-tfakkir tad-Dikjarazzjoni ta’ New York għar-Refuġjati u l-Migranti adottata bir-riżoluzzjoni A/RES/71/1 tal-Assemblea Ġenerali tan-NU fid-19 ta’ Settembru 2016; (d) ir-regoli u d-drittijiet tal-ammissjoni u l-istat tal-persuni li jkunu ammessi, it-trattament ġust u l-integrazzjoni ta’ persuni barranin li jkunu qed jgħixu legalment fil-pajjiż, l-edukazzjoni u t-taħriġ u miżuri kontra r-razziżmu u l-ksenofobija; (e) l-istabbiliment ta’ politika effettiva u preventiva kontra l-immigrazzjoni illegali, il-faċilitazzjoni ta’ immigrazzjoni illegali u t-traffikar tal-bnedmin, inkluża l-kwistjoni ta’ kif jiġu miġġielda n-networks ta’ kuntrabandisti u ta’ traffikanti u kif jiġu protetti l-vittmi ta’ dan it-traffikar fil-qafas tal-istrumenti internazzjonali relevanti; (f) kwistjonijiet bħalma huma l-organizzazzjoni, it-taħriġ, l-aħjar prattiki u miżuri operazzjonali oħrajn fl-oqsma tal-ġestjoni tal-migrazzjoni, b’mod partikolari l-migrazzjoni irregolari, tas-sigurtà tad-dokumenti, tal-politika dwar il-viżi, u tal-ġestjoni tal-fruntieri u tas-sistemi ta’ informazzjoni tal-migrazzjoni.

ARTIKOLU 15 Ir-riammissjoni u l-ġlieda kontra l-migrazzjoni illegali 1. Fil-qafas ta’ kooperazzjoni tagħhom għall-prevenzjoni u għall-indirizzar tal-migrazzjoni irregolari, il-Partijiet jaqblu li: (a) ir-Repubblika Kirgiża għandha terġa’ ddaħħal kwalunkwe ċittadin li ma jissodisfax, jew ma għadux jissodisfa, il-kundizzjonijiet fis-seħħ għad-dħul, jew għall-preżenza, jew għar-residenza fit-territorju ta’ Stat Membru tal-Unjoni Ewropea, fuq talba minn dan tal-aħħar u mingħajr aktar formalitajiet;

(b) kull Stat Membru tal-Unjoni għandu jerġa’ jdaħħal kwalunkwe ċittadin li ma jissodisfax, jew ma għadux jissodisfa, il-kundizzjonijiet fis-seħħ għad-dħul, jew għall-preżenza, jew għar-residenza fit-territorju tar-Repubblika Kirgiża, fuq talba minn din tal-aħħar u mingħajr aktar formalitajiet;

(c) l-Istati Membri tal-Unjoni Ewropea u r-Repubblika Kirgiża għandhom jipprovdu liċ-ċittadini tagħhom b’dokumenti tal-ivvjaġġar xierqa għal tali finijiet jew jaċċettaw l-użu tad-dokument tal-ivvjaġġar Ewropew stabbilit f’konformità mar-Regolament (UE) 2016/1953 tal-Parlament Ewropew u tal-Kunsill għal finijiet ta’ ritorn. Meta l-persuna li tkun se riammessa ma jkollha l-ebda dokument jew prova oħra tan-nazzjonalità tagħha, ir-rappreżentanzi diplomatiċi u konsulari kompetenti tal-Istat Membru kkonċernat jew tar-Repubblika Kirgiża għandhom, fuq talba tar-Repubblika Kirgiża jew tal-Istat Membru kkonċernat, jikkooperaw bis-sħiħ sabiex tiġi stabbilita n-nazzjonalità tagħha. 2. Il-Partijiet jaqblu li jikkonkludu, fuq talba, ftehim bejn l-Unjoni Ewropea u r-Repubblika Kirgiża li jirregola l-obbligi speċifiċi għall-Istati Membri tal-Unjoni Ewropea u tar-Repubblika Kirgiża dwar ir-riammissjoni, inklużi dispożizzjonijiet dettaljati għar-riammissjoni ta’ ċittadini ta’ pajjiżi oħrajn u ta’ persuni mingħajr Stat. Jekk il-kundizzjonijiet jippermettu, il-Partijiet jistgħu jikkunsidraw ukoll li possibilment jinnegozjaw ftehim bejn l-Unjoni Ewropea u r-Repubblika Kirgiża dwar il-faċilitazzjoni tal-viżi għaċ-ċittadini tal-Unjoni Ewropea u tar-Repubblika Kirgiża.

ARTIKOLU 16 Il-ġlieda kontra l-ħasil tal-flus u kontra l-finanzjament tat-terroriżmu 1. Il-Partijiet għandhom jikkooperaw bl-għan li jipprevjenu u jiġġieldu l-użu tal-istituzzjonijiet finanzjarji tagħhom u tan-negozji u tal-professjonijiet mhux finanzjarji għall-ħasil tar-rikavat minn attivitajiet kriminali u għall-finanzjament tat-terroriżmu. 2. Għal dak l-għan, huma għandhom jiskambjaw informazzjoni fil-qafas tal-leġiżlazzjoni rispettiva tagħhom u jikkooperaw sabiex jiżguraw l-implimentazzjoni effettiva u sħiħa tar-rakkomandazzjonijiet tat-Task Force ta’ Azzjoni Finanzjarja (FATF) u ta’ standards oħrajn adottati minn korpi internazzjonali rilevanti attivi f’dan il-qasam. Tali kooperazzjoni tista’ tinkludi, fost l-oħrajn, l-identifikazzjoni, it-traċċar, il-qbid, il-konfiska u l-irkupru ta’ assi jew ta’ fondi derivati mir-rikavat minn attività kriminali. ARTIKOLU 17 Drogi illegali

1. Il-Partijiet għandhom jikkooperaw sabiex jiżguraw approċċ bilanċjat, ibbażat fuq l-evidenza u integrat fir-rigward tad-drogi illeċiti kif ukoll ta’ sustanzi psikoattivi ġodda.

2. Il-politiki u l-azzjonijiet relatati mad-droga għandhom ikunu mmirati lejn it-tisħiħ tal-istrutturi għall-prevenzjoni u għall-indirizzar tad-drogi illeċiti, it-tnaqqis tal-provvista tad-drogi illeċiti, tat-traffikar fihom, u tad-domanda għalihom, u l-indirizzar tal-konsegwenzi soċjali u tas-saħħa tal-użu ta’ drogi illeċiti bl-għan li titnaqqas il-ħsara. Il-Partijiet għandhom jikkooperaw biex ma jħallux li ssir devjazzjoni ta’ perkursuri kimiċi użati għall-manifattura illeċta ta’ drogi narkotiċi u ta’ sustanzi psikotropiċi u psikoattivi ġodda. 3. Il-Partijiet għandhom jiftiehmu dwar il-metodi neċessarji ta’ kooperazzjoni għall-kisba ta’ dawk l-objettivi msemmijin fil-paragrafu 1. L-azzjonijiet għandhom ikunu bbażati fuq prinċipji miftehmin b’mod komuni stabbiliti fil-konvenzjonijiet rilevanti tan-NU dwar il-kontroll tad-droga, u dwar ir-rakkomandazzjonijiet stabbiliti fid-dokument ta’ eżitu intitolat “Our joint commitment to effectively addressing and countering the world drug problem” adottat bir-Riżoluzzjoni A/RES/S-30/1 tal-Assemblea Ġenerali tan-NU fid-19 ta’ April 2016, bħala l-aktar kunsens internazzjonali riċenti dwar il-politika internazzjonali dwar id-drogi, sabiex jittieħed kont tal-implimentazzjoni tal-impenji li saru sabiex tiġi indirizzata u miġġielda b’mod konġunt il-problema dinjija tad-droga. ARTIKOLU 18 Il-ġlieda kontra l-kriminalità organizzata u l-korruzzjoni 1. Il-Partijiet għandhom jikkooperaw fil-ġlieda u fil-prevenzjoni ta’ attivitajiet kriminali u illegali, b’mod partikolari l-attivitajiet transnazzjonali, organizzati jew le, bħalma huma: (a) l-faċilitazzjoni ta’ immigrazzjoni illegali u t-traffikar ta’ bnedmin;

(b) il-kutrabandu u t-traffikar ta’ armi tan-nar inklużi SALW; (c) il-kutrabandu u t-traffikar ta’ drogi illeċiti;

(d) il-kuntrabandu u t-traffikar ta’ oġġetti; (e) l-attivitajiet ekonomiċi u finanzjarji illegali bħall-kontrafazzjoni, il-frodi fiskali u l-frodi fl-akkwist pubbliku; (f) l-approprjazzjoni indebita fi proġetti ffinanzjati minn donaturi internazzjonali; (g) il-korruzzjoni attiva u passiva, kemm fis-settur privat kif ukoll f’dak pubbliku; (h) il-falsifikazzjoni ta’ dokumenti u s-sottomissjoni ta’ dikjarazzjonijiet foloz; (i) iċ-ċiberkriminalità. 2. Il-Partijiet għandhom itejbu l-kooperazzjoni bilaterali, reġjonali u internazzjonali fost il-korpi tal-infurzar tal-liġi, inklużi t-taħriġ u l-kondiviżjoni tal-esperjenza. Il-Partijiet għandhom jimplimentaw b’mod effettiv l-istandards internazzjonali rilevanti, b’mod partikolari dawk minquxin fil-Konvenzjoni tan-Nazzjonijiet Uniti Kontra l-Kriminalità Organizzata Transnazzjonali adottata bir-riżoluzzjoni A/RES/55/25 tal-Assemblea Ġenerali tan-NU fit-8 ta’ Jannar 2001 u fil-Protokolli tagħha.

3. Il-Partijiet għandhom jikkooperaw fil-prevenzjoni u fil-ġlieda kontra l-korruzzjoni f’konformità mal-istandards internazzjonali rilevanti, b’mod partikolari dawk minquxin fil-Konvenzjoni tan-Nazzjonijiet Uniti kontra l-Korruzzjoni adottata bir-Riżoluzzjoni A/RES/58/4 tal-Assemblea Ġenerali tan-NU fil-31 ta’ Ottubru 2003 u bir-rakkomandazzjonijiet li jirriżultaw mill-valutazzjonijiet kontra din il-konvenzjoni. ARTIKOLU 19 Il-ġlieda kontra t-terroriżmu

1. Il-Partijiet jaffermaw mill-ġdid l-importanza tal-ġlieda kontra u l-prevenzjoni tat-terroriżmu u jaqblu li jaħdmu flimkien f’livell bilaterali, reġjonali u internazzjonali għall-prevenzjoni tat-terroriżmu u għall-ġlieda kontrih fil-forom u fil-manifestazzjonijiet kollha tiegħu. 2. Il-Partijiet jaqblu li huwa essenzjali li l-ġlieda kontra t-terroriżmu trid titwettaq b’rispett sħiħ għall-istat tad-dritt u f’konformità sħiħa mad-dritt internazzjonali, inkluż id-dritt internazzjonali dwar id-drittijiet tal-bniedem, id-dritt internazzjonali dwar ir-refuġjati u d-dritt umanitarju internazzjonali, il-prinċipji tal-Karta tan-NU, u l-istrumenti internazzjonali kollha relatati mal-ġlieda kontra t-terroriżmu. 3. Il-Partijiet jaffermaw l-importanza tar-ratifika universali u tal-implimentazzjoni tal-konvenzjonijiet u tal-protokolli kollha tan-NU relatati mal-ġlieda kontra t-terroriżmu. Il-Partijiet jaqblu li jippromwovu d-djalogu dwar l-abbozz tal-konvenzjoni komprensiva dwar it-terroriżmu internazzjonali u li jikkooperaw fl-implimentazzjoni tal-Istrateġija Globali tan-Nazzjonijiet Uniti kontra t-Terroriżmu adottata bir-riżoluzzjoni A/RES/60/288 tal-Assemblea Ġenerali tan-NU fit-8 ta’ Settembru 2006, kif ukoll tar-riżoluzzjonijiet rilevanti kollha tal-Kunsill tas-Sigurtà tan-NU.

4. Il-Partijiet jaffermaw mill-ġdid l-importanza ta’ approċċ tal-infurzar tal-liġi u ġudizzjarju għall-ġlieda kontra t-terroriżmu, u jaqblu li jikkooperaw fil-prevenzjoni u fis-soppressjoni tat-terroriżmu, b’mod partikolari billi: (a) jiskambjaw informazzjoni dwar individwi u gruppi terroristiċi u n-networks ta’ appoġġ tagħhom, f’konformità mad-dritt internazzjonali u nazzjonali, b’mod partikolari fejn jidħlu l-protezzjoni tad-data u l-protezzjoni tal-privatezza; (b) jiskambjaw l-esperjenza fir-rigward tal-prevenzjoni u tas-soppressjoni tat-terroriżmu, tal-mezzi u tal-metodi u tal-aspetti tekniċi tagħhom, kif ukoll tat-taħriġ, f’konformità mad-dritt applikabbli; (c) jiskambjaw fehmiet dwar ir-radikalizzazzjoni u r-reklutaġġ, u modi kif tiġi miġġielda r-radikalizzazzjoni, u jippromwovu d-deradikalizzazzjoni u r-riabilitazzjoni; (d) jiskambjaw fehmiet u esperjenzi dwar il-moviment transfruntier u l-ivvjaġġar ta’ terroristi suspettati kif ukoll theddid terroristiku; (e) jikkondividu bejniethom l-aħjar prattiki fir-rigward tal-protezzjoni tad-drittijiet tal-bniedem fil-ġlieda kontra t-terroriżmu, b’mod partikolari fir-rigward tal-proċedimenti kriminali; (f) jiżguraw il-kriminalizzazzjoni ta’ reati terroristiċi u jieħdu miżuri sabiex jiġi miġġieled il-finanzjament tat-terroriżmu;



(g) jieħdu miżuri kontra t-theddida ta’ terroriżmu kimiku, bijoloġiku, radjoloġiku u nukleari u jwettqu l-miżuri neċessarji għall-prevenzjoni tal-akkwist, tat-trasferiment u tal-użu għal skopijiet terroristiċi ta’ materjali kimiċi, bijoloġiċi, radjoloġiċi u nukleari kif ukoll sabiex jipprevjenu atti illegali kontra faċilitajiet kimiċi, bijoloġiċi, radjoloġiċi u nukleari ta’ riskju għoli. 5. Il-kooperazzjoni għandha tkun ibbażata fuq il-valutazzjonijiet relevanti disponibbli u mwettqin permezz ta’ konsultazzjoni bejn il-Partijiet. ARTIKOLU 20 Il-kooperazzjoni ġudizzjarja u legali 1. Il-Partijiet għandhom itejbu l-kooperazzjoni eżistenti dwar l-assistenza legali reċiproka u l-estradizzjoni fuq il-bażi tal-ftehimiet internazzjonali rilevanti. Il-Partijiet għandhom isaħħu l-mekkaniżmi eżistenti u, kif xieraq, jikkunsidraw l-iżvilupp ta’ mekkaniżmi ġodda sabiex jiffaċilitaw il-kooperazzjoni internazzjonali f’dan il-qasam. Din il-kooperazzjoni għandha tinkludi, fejn xieraq, l-adeżjoni mal-istrumenti internazzjonali rilevanti u l-implimentazzjoni tagħhom u kooperazzjoni msaħħa mal-Eurojust. 2. Il-Partijiet jiżviluppaw kooperazzjoni ġudizzjarja u legali fi kwistjonijiet ċivili u kummerċjali, fir-rigward tan-negozjar, tar-ratifika u tal-implimentazzjoni tal-konvenzjonijiet multilaterali dwar il-kooperazzjoni ġudizzjarja ċivili, inklużi l-Konvenzjonijiet tal-Konferenza tal-Aja dwar id-Dritt Internazzjonali Privat.

ARTIKOLU 21 Il-protezzjoni konsulari L-awtoritajiet diplomatiċi u konsulari ta’ kwalunkwe Stat Membru tal-Unjoni Ewropea rappreżentat għandu jipprovdi protezzjoni lil kwalunkwe ċittadin ta’ Stat Membru tal-Unjoni Ewropea li ma għandux rappreżentanza permanenti fir-Repubblika Kirgiża f’pożizzjoni li tipprovdi protezzjoni konsulari effettiva f’każ partikolari, bl-istess kundizzjonijiet bħaċ-ċittadini ta’ dak l-Istat Membru.

Bil-ħsieb li tiġi stabbilita proċedura koordinata li tippermetti liċ-ċittadini tar-Repubblika Kirgiża jirċievu protezzjoni konsulari fl-Istati Membri tal-Unjoni Ewropea li fihom ir-Repubblika Kirgiża ma għandhiex rappreżentanza permanenti f’pożizzjoni li tipprovdi b’mod effettiv protezzjoni konsulari f’każ partikolari, huwa rrinunzjat ir-rekwiżit li uffiċċji konsulari tar-Repubblika Kirgiża stabbiliti fi Stat Membru tal-Unjoni Ewropea jippreżentaw notifika skont l-Artikolu 7 tal-Konvenzjoni ta’ Vjenna dwar ir-Relazzjonijiet Konsulari adottata fl-24 ta’ April 1963.



Titolu IV KUMMERĊ U KWISTJONIJIET RELATATI MAL-KUMMERĊ KAPITOLU 1 DISPOŻIZZJONIJIET ORIZZONTALI ARTIKOLU 22 Objettivi L-objettivi ta’ dan it-Titolu huma:

(a) l-espansjoni, id-diversifikazzjoni u l-faċilitazzjoni tal-kummerċ bejn il-Partijiet b’mod partikolari permezz ta’ dispożizzjonijiet dwar il-faċilitazzjoni doganali u tal-kummerċ, ostakli tekniċi għall-kummerċ kif ukoll miżuri sanitarji u fitosanitarji, filwaqt li jinżamm id-dritt ta’ kull Parti li tilleġiżla sabiex tilħaq l-objettivi tal-ordni pubbliku; (b) il-faċilitazzjoni tal-kummerċ fis-servizzi u tal-investiment bejn il-Partijiet inkluż permezz tat-trasferiment liberu ta’ pagamenti kurrenti u permezz ta’ movimenti kapitali;

(c) il-ftuħ effettiv u reċiproku tas-swieq tal-akkwist pubbliku tal-Partijiet; (d) il-promozzjoni tal-innovazzjoni u tal-kreattività billi tiġi żgurata protezzjoni adegwata u effettiva tad-drittijiet kollha ta’ proprjetà intellettwali; (e) il-promozzjoni ta’ kundizzjonijiet li jrawmu kompetizzjoni mhux imxekkla fl-attivitajiet ekonomiċi tal-Partijiet b’mod partikolari fir-rigward tal-kummerċ u tal-investiment bejniethom; (f) l-iżvilupp tal-kummerċ internazzjonali b’mod li jikkontribwixxi għall-iżvilupp sostenibbli fid-dimensjonijiet ekonomiċi, soċjali u ambjentali tiegħu; (g) l-istabbiliment ta’ mekkaniżmu effettiv, ġust u prevedibbli għas-soluzzjoni tat-tilwim sabiex isolvi tilwim dwar l-interpretazzjoni u l-applikazzjoni ta’ dan it-Titolu. ARTIKOLU 23 Definizzjonijiet Għall-finijiet ta’ dan it-Titolu:

(a) “Ftehim dwar l-Agrikoltura” tfisser il-Ftehim dwar l-Agrikoltura, inkluż fl-Anness 1A tal-Ftehim tad-WTO;

(b) “Ftehim dwar il-Proċeduri ta’ Liċenzjar għall-Importazzjoni” tfisser il-Ftehim dwar il-Proċeduri ta’ Liċenzjar għall-Importazzjoni fl-Anness 1A tal-Ftehim tad-WTO; (c) “Ftehim dwar l-Anti-Dumping” tfisser il-Ftehim dwar l-Implimentazzjoni tal-Artikolu VI tal-GATT 1994, li jinsab fl-Anness 1A tal-Ftehim tad-WTO; (d) “jiem” tfisser jiem kalendarji, inklużi tmiem il-ġimgħa u festi; (e) “Trattat tal-Karta tal-Enerġija” tfisser it-Trattat tal-Karta tal-Enerġija, li sar f’Lisbona fis-17 ta’ Diċembru 1994; (f) “eżistenti” tfisser b’effett fid-data tad-dħul fis-seħħ ta’ dan il-Ftehim; (g) “GATT 1994” tfisser il-Ftehim Ġenerali tal-1994 dwar it-Tariffi u l-Kummerċ, li jinsab fl-Anness 1A tal-Ftehim tad-WTO; (h) “GATS” tfisser il-Ftehim Ġenerali dwar il-Kummerċ fis-Servizzi, inkluż fl-Anness 1B tal-Ftehim tad-WTO; (i) “miżura” tinkludi kwalunkwe miżura meħuda minn Parti, kemm f’forma ta’ liġi, ta’ regolament, ta’ regola, ta’ proċedura, ta’ deċiżjoni, ta’ azzjoni amministrattiva, jew fi kwalunkwe forma oħra;

(j) “miżuri ta’ Parti” tfisser kwalunkwe miżura adottata jew miżmuma minn:

(i) gvernijiet jew awtoritajiet ċentrali, reġjonali jew lokali; (ii) korpi mhux governattivi fl-eżerċizzju tas-setgħat delegati mill-gvernijiet jew mill-awtoritajiet ċentrali, reġjonali jew lokali; (k) “persuna” tfisser persuna fiżika jew persuna ġuridika; (l) “Konvenzjoni Riveduta ta’ Kyoto” tfisser il-Konvenzjoni Internazzjonali dwar is-Simplifikazzjoni u l-Armonizzazzjoni tal-Proċeduri Doganali, magħmula fi Kyoto fit-18 ta’ Mejju 1973, kif emendata; (m) “Ftehim dwar is-Salvagwardji” tfisser il-Ftehim dwar is-Salvagwardji, inkluż fl-Anness 1A tal-Ftehim tad-WTO; (n) “Ftehim SCM” tfisser il-Ftehim dwar is-Sussidji u l-Miżuri ta’ Kumpens, inkluż fl-Anness 1A tal-Ftehim tad-WTO; (o) “Ftehim SPS” tfisser il-Ftehim dwar l-Applikazzjoni tal-Miżuri Sanitarji u Fitosanitarji, inkluż fl-Anness 1A tal-Ftehim tad-WTO; (p) “Ftehim dwar l-OTK” tfisser il-Ftehim dwar l-Ostakli Tekniċi għall-Kummerċ, li jinsab fl-Anness 1A tal-Ftehim tad-WTO;

(q) “pajjiż terz” tfisser pajjiż jew territorju barra mill-ambitu ġeografiku ta’ dan il-Ftehim; (r) “Ftehim ta’ Faċilitazzjoni tal-Kummerċ” tfisser il-Ftehim ta’ Faċilitazzjoni tal-Kummerċ, li jinsab fl-Anness 1A tal-Ftehim tad-WTO;

(s) “Ftehim TRIPS” tfisser il-Ftehim dwar l-Aspetti tad-Drittijiet tal-Proprjetà Intellettwali Relatati mal-Kummerċ, li jinsab fl-Anness 1C tal-Ftehim tad-WTO; (t) “Konvenzjoni ta’ Vjenna dwar il-Liġi tat-Trattati” tfisser il-Konvenzjoni ta’ Vjenna dwar il-Liġi tat-Trattati, magħmula fi Vjenna fit-23 ta’ Mejju 1969; (u) “Dikjarazzjoni ta’ Arusha tal-Organizzazzjoni Dinjija Doganali” tfisser id-Dikjarazzjoni tal-Kunsill għall-Kooperazzjoni Doganali dwar l-integrità fid-Dwana magħmula f’Arusha, fit-Tanzanija, fis-7 ta’ Lulju 1993; (v) “WTO” tfisser l-Organizzazzjoni Dinjija tal-Kummerċ; (w) “Ftehim tad-WTO” tfisser il-Ftehim ta’ Marrakesh li jistabbilixxi l-Organizzazzjoni Dinjija tal-Kummerċ magħmul fil-15 ta’ April 1994.

ARTIKOLU 24 Ir-rabta ma’ ftehimiet internazzjonali oħrajn 1. Il-Partijiet jaffermaw id-drittijiet u l-obbligi tagħhom lejn xulxin skont il-Ftehim tad-WTO u kwalunkwe ftehim ieħor li t-tnejn ikunu parti għalih. 2. Xejn f’dan il-Ftehim ma għandu jiġi interpretat fis-sens li jobbliga lil xi Parti taġixxi b’mod inkonsistenti mal-obbligi tagħha skont il-Ftehim tad-WTO.

ARTIKOLU 25 Ir-referenzi għal-liġijiet u għar-regolamenti u għal ftehimiet oħrajn 1. Kwalunkwe referenza f’dan it-Titolu għal-liġijiet u għar-regolamenti, b’mod ġenerali jew b’referenza għal statut, għal regolament jew għal direttiva speċifika, għandha tiġi interpretata bħala referenza għal-liġi u għar-regolamenti kif emendati, sakemm ma jkunx indikat mod ieħor. 2. Kwalunkwe referenza, jew inkorporazzjoni permezz ta’ referenza, f’dan it-Titolu, għal ftehimiet jew għal strumenti legali oħrajn b’mod sħiħ jew parzjali, għandha tiġi interpretata, sakemm ma jkunx indikat mod ieħor, bħala li tinkludi: (a) annessi, protokolli, noti ta’ qiegħ il-paġna, noti interpretattivi u noti ta’ spjegazzjoni relatati;

(b) ftehimiet sussegwenti li għalihom il-Partijiet ikunu parti jew emendi li jkunu vinkolanti fuq il-Partijiet, ħlief meta r-referenza tafferma drittijiet eżistenti. ARTIKOLU 26 Id-dritt ta’ azzjoni skont id-dritt domestiku Parti ma għandhiex tipprevedi għal dritt ta’ azzjoni skont il-liġi tagħha kontra l-Parti l-oħra fuq il-bażi li miżura tal-Parti l-oħra tkun inkonsistenti ma’ dan il-Ftehim.

ARTIKOLU 27 Kompiti speċifiċi tal-Kunsill ta’ Kooperazzjoni li jaġixxi fil-konfigurazzjoni tal-kummerċ tiegħu 1. Meta l-Kunsill ta’ Kooperazzjoni jwettaq kwalunkwe wieħed mill-kompiti mogħtijin lilu b’rabta ma’ dan it-Titolu, għandu jkun magħmul minn rappreżentanti tal-Partijiet b’responsabbiltà ta’ kwistjonijiet relatati mal-kummerċ, f’konformità mal-oqfsa legali rispettivi tal-Partijiet, jew mill-persuni magħżulin minnhom.

2. Il-Kunsill ta’ Kooperazzjoni li jaġixxi fil-konfigurazzjoni tal-kummerċ tiegħu: (a) għandu jkollu s-setgħa li jadotta deċiżjonijiet sabiex jaġġorna jew jemenda dan li ġej fuq il-bażi ta’ kunsens reċiproku b’rispett dovut għat-tlestija tal-proċeduri interni rispettivi tal-Partijiet kif previst fil-leġiżlazzjoni tagħhom: (i) l-Anness 2; (ii) l-Annessi 8-A, 8-B u 8-C; (iii) l-Anness 9; (iv) l-Annessi 14-A u 14-B; (v) il-Protokoll I.

Aġġornamenti u emendi bħal dawn għandhom jiġu kkonfermati permezz ta’ skambju ta’ noti diplomatiċi bejn il-Partijiet, u jidħlu fis-seħħ malli jseħħ dan, sakemm ma jkunx miftiehem mod ieħor mill-Partijiet. (b) jista’ jadotta deċiżjonijiet sabiex jinħarġu interpretazzjonijiet tad-dispożizzjonijiet ta’ dan it-Titolu; (c) jista’ jadotta deċiżjonijiet sabiex jistabbilixxi sottokumitati addizzjonali minbarra dawk stabbiliti f’dan it-Titolu, magħmulin minn rappreżentanti tal-Partijiet, u jassenjalhom responsabbiltajiet fi ħdan il-kompetenza tiegħu; jista’ jiddeċiedi wkoll li jibdel il-funzjonijiet assenjati lis‑Sottokumitati li huwa jwaqqaf, kif ukoll ixoljihom.

3. Il-Kunsill ta’ Kooperazzjoni li jaġixxi fil-konfigurazzjoni tal-kummerċ tiegħu għandu jieħu deċiżjonijiet u jagħmel rakkomandazzjonijiet xierqa wara t-tlestija tal-proċeduri interni rispettivi tal-Partijiet, kif previst fil-leġiżlazzjoni tagħhom. 4. Meta l-laqgħat tal-Kunsill ta’ Kooperazzjoni ma jkunux disponibbli, id-deċiżjonijiet imsemmijin fil-paragrafu 2 jistgħu jittieħdu permezz ta’ proċedura bil-miktub. ARTIKOLU 28 Kompiti speċifiċi tal-Kumitat ta’ Kooperazzjoni li jaġixxi fil-konfigurazzjoni tal-kummerċ tiegħu 1. Meta l-Kumitat ta’ Kooperazzjoni jwettaq kwalunkwe wieħed mill-kompiti mogħtijin lilu f’dan it-Titolu, huwa għandu jkun imsawwar minn rappreżentanti tal-Partijiet b’responsabbiltà għal kwistjonijiet relatati mal-kummerċ, jew il-persuni nominati tagħhom. 2. Il-Kumitat ta’ Kooperazzjoni li jaġixxi fil-konfigurazzjoni tal-kummerċ tiegħu għandu jkollu, b’mod partikolari, il-kompiti li ġejjin:

(a) jassisti lill-Kunsill ta’ Kooperazzjoni fit-twettiq tal-kompiti tiegħu dwar kwistjonijiet relatati mal-kummerċ; (b) f’dan ir-rigward, u mingħajr preġudizzju għad-drittijiet stabbiliti fil-Kapitolu 14, kwalunkwe Parti tista’ tirreferi għal diskussjoni fi ħdan il-Kumitat ta’ Kooperazzjoni kwalunkwe kwistjoni relatata mal-applikazzjoni jew mal-interpretazzjoni ta’ dan it-Titolu;

(c) jissorvelja l-elaborazzjoni ulterjuri ta’ dan it-Titolu kif ikun neċessarju u jevalwa r-riżultati miksubin mill-applikazzjoni tiegħu; (d) ifittex modi xierqa ta’ prevenzjoni u ta’ soluzzjoni tal-problemi li jistgħu jinqalgħu f’oqsma koperti minn dan it-Titolu; u (e) jissorvelja l-ħidma tas-sottokumitati kollha stabbiliti skont dan it-Titolu. 3. Fit-twettiq tal-kompiti tiegħu skont il-paragrafu 2 ta’ dan l-Artikolu, il-Kumitat ta’ Kooperazzjoni jista’ jissottometti proposti dwar in-neċessità li jiġu adottati d-deċiżjonijiet sabiex isiru aġġornamenti jew emendi kif imsemmi fil-punt (a) tal-Artikolu 27(2) jew sabiex jinħarġu interpretazzjonijiet kif imsemmi fil-punt (b) tal-Artikolu 27(2) meta ma jkunux disponibbli laqgħat tal-Kunsill ta’ Kooperazzjoni. 4. Il-Kumitat ta’ Kooperazzjoni li jaġixxi fil-konfigurazzjoni tal-kummerċ tiegħu għandu jieħu deċiżjonijiet u jagħmel rakkomandazzjonijiet xierqa wara t-tlestija tal-proċeduri interni rispettivi tal-Partijiet, kif previst fil-leġiżlazzjoni tagħhom. ARTIKOLU 29 Koordinaturi 1. L-Unjoni Ewropea u r-Repubblika Kirgiża għandhom jaħtru koordinatur għal dan it-Titolu, fi żmien 60 jum wara d-dħul fis-seħħ ta’ dan il-Ftehim, u jinnotifikaw lil xulxin bid-dettalji ta’ kuntatt.



2. Il-koordinaturi għandhom jistabbilixxu l-aġenda b’mod konġunt u jagħmlu t-tħejjijiet neċessarji l-oħrajn kollha għal-laqgħat tal-Kunsill ta’ Kooperazzjoni u tal-Kumitat ta’ Kooperazzjoni f’konformità ma’ dan il-Kapitolu, u għandhom jagħtu segwitu għad-deċiżjonijiet tat-tali korpi, kif ikun xieraq. ARTIKOLU 30 Sottokumitati 1. Is-Sottokumitati għandhom ikunu magħmulin minn rappreżentanti tal-Unjoni Ewropea, min-naħa, u minn rappreżentanti tar-Repubblika Kirgiża, min-naħa l-oħra. 2. Is-Sottokumitati għandhom jiltaqgħu fi żmien sena mid-data tad-dħul fis-seħħ ta’ dan il-Ftehim u, wara din, darba fis-sena jew fuq talba ta’ waħda mill-Partijiet jew tal-Kumitat ta’ Kooperazzjoni, f’livell xieraq. Meta r-rappreżentanti jkunu preżenti personalment, il-laqgħat għandhom isiru b’mod alternat fi Brussell jew f’Bishkek. Il-laqgħat jistgħu jsiru wkoll permezz ta’ kwalunkwe mezz teknoloġiku disponibbli għall-Partijiet. 3. Is-Sottokumitati għandhom jiġu kkopreseduti minn rappreżentanti tal-Partijiet.

KAPITOLU 2 KUMMERĊ FIL-MERKANZIJA

Artikolu 31 Kamp ta’ applikazzjoni Ħlief jekk previst mod ieħor f’dan il-Ftehim, dan il-Kapitolu japplika għall-kummerċ fil-merkanzija ta’ Parti. Artikolu 32 Definizzjonijiet Għall-finijiet ta’ dan il-Kapitolu: (a) “tranżazzjonijiet konsulari” tfisser il-proċedura sabiex tinkiseb, minn konslu tal-Parti li timporta fit-territorju tal-Parti li tesporta, jew fit-territorju ta’ parti terza, fattura konsulari jew viża konsulari għal fattura kummerċjali, għal ċertifikat ta’ oriġini, għal manifest, għal dikjarazzjoni tal-esportazzjoni tal-konsenjatur jew għal kwalunkwe dokumentazzjoni doganali oħra b’konnessjoni mal-importazzjoni tal-merkanzija;

(b) “dazju doganali” tfisser kwalunkwe dazju jew imposta ta’ kwalunkwe tip imposta fuq jew b’rabta mal-importazzjoni ta’ merkanzija; hija ma tinkludi l-ebda: (i) imposta ekwivalenti għal taxxa interna imposta f’konformità mal-Artikolu 34; (ii) dazju anti-dumping, ta’ salvagwardja speċjali, kumpensatorju jew ta’ salvagwardja applikat f’konformità mal-GATT 1994, mal-Ftehim dwar l-Anti-dumping, mal-Ftehim dwar l-Agrikoltura, mal-Ftehim SCM u mal-Ftehim dwar is-Salvagwardji, kif xieraq;

(iii) tariffa jew imposta oħra imposta fuq jew b’rabta ma’ importazzjoni ta’ merkanzija li hija limitata fl-ammont għall-kost approssimattiv tas-servizzi pprovduti; (c) “Proċedura ta’ Liċenzjar għall-esportazzjoni” tfisser proċedura amministrattiva li tirrikjedi s-sottomissjoni ta’ applikazzjoni jew ta’ dokumentazzjoni oħra (għajr dik ġeneralment meħtieġa għall-finijiet ta’ approvazzjoni doganali) lill-korp jew lill-korpi amministrattivi rilevanti bħala kundizzjoni minn qabel għall-esportazzjoni mit-territorju tal-Parti li tesporta; (d) “merkanzija ta’ Parti” tfisser merkanzija domestika peress li din hija mifhuma fil-GATT 1994; (e) “Sistema Armonizzata” jew “SA” tfisser is-Sistema Armonizzata għad-Deskrizzjoni u għall-Kodifikazzjoni tal-Merkanzija, inklużi n-noti legali kollha u l-emendi għalihom żviluppati mill-Organizzazzjoni Dinjija Doganali;

(f) “proċedura ta’ liċenzjar tal-importazzjoni” tfisser proċedura amministrattiva li tirrikjedi s-sottomissjoni ta’ applikazzjoni jew ta’ dokumentazzjoni oħra (għajr dik ġeneralment meħtieġa għall-finijiet ta’ approvazzjoni doganali) lill-korp jew lill-korpi amministrattivi rilevanti bħala kundizzjoni minn qabel għall-importazzjoni fit-territorju tal-Parti li timporta; (g) “merkanzija manifatturata mill-ġdid” tfisser merkanzija klassifikata fil-Kapitoli 84, 85, 87, 90 jew l-Intestatura 9402 tas-Sistema Armonizzata li: (i) hija magħmula kompletament jew parzjalment minn partijiet miksuba minn merkanzija li ntużat qabel; (ii) ikollha prestazzjoni u kundizzjonijiet operattivi simili meta mqabbla mal-merkanzija ekwivalenti f’kundizzjoni ġdida; kif ukoll (iii) tingħata l-istess garanzija bħall-merkanzija ekwivalenti f’kundizzjoni ġdida.

Artikolu 33 It-trattament tan-nazzjon l-aktar iffavorit 1. Kull Parti għandha tagħti trattament tan-nazzjon l-aktar iffavorit lill-merkanzija tal-Parti l-oħra f’konformità mal-Artikolu I tal-GATT 1994, inklużi n-Noti u d-Dispożizzjonijiet Supplimentari tiegħu, li huma inkorporati f’dan il-Ftehim u magħmulin parti minnu, mutatis mutandis.

2. Il-paragrafu 1 ma għandux japplika fir-rigward tat-trattament preferenzjali mogħti minn xi waħda mill-Partijiet lill-merkanzija ta’ pajjiż ieħor f’konformità mal-Ftehim tad-WTO. Artikolu 34 Trattament nazzjonali Kull Parti għandha tagħti trattament nazzjonali lill-merkanzija tal-Parti l-oħra f’konformità mal-Artikolu III tal-GATT 1994, inklużi n-Noti u d-Dispożizzjonijiet Supplimentari tiegħu. Għal dan l-għan, l-Artikolu III tal-GATT 1994 u n-Noti u d-Dispożizzjonijiet Supplimentari tiegħu huma inkorporati u integrati f’dan il-Ftehim, mutatis mutandis. Artikolu 35 Restrizzjonijiet fuq l-importazzjoni u fuq l-esportazzjoni

L-ebda Parti ma għandha tadotta jew iżżomm xi projbizzjoni jew restrizzjoni ħlief dazji, taxxi jew imposti oħrajn, kemm jekk magħmulin effettivi permezz ta’ kwoti, permezz ta’ liċenzji ta’ importazzjoni jew ta’ esportazzjoni jew permezz ta’ miżuri oħrajn, fuq l-importazzjoni ta’ kwalunkwe merkanzija tal-Parti l-oħra jew mal-esportazzjoni jew mal-bejgħ għall-esportazzjoni ta’ kwalunkwe merkanzija destinata għat-territorju tal-Parti l-oħra, ħlief f’konformità mal-Artikolu XI tal-GATT 1994, inklużi n-Noti u d-Dispożizzjonijiet Supplimentari tiegħu. Għal dak l-għan, l-Artikolu XI tal-GATT 1994 u n-Noti u d-Dispożizzjonijiet Supplimentari tiegħu huma inkorporati u integrati f’dan il-Ftehim, mutatis mutandis.



Artikolu 36 Dazji fuq l-esportazzjoni, taxxi jew imposti oħrajn 1. L-ebda Parti ma għandha tintroduċi jew iżżomm xi dazju, taxxa jew kwalunkwe imposta oħra ta’ kwalunkwe tip imposta fuq l-esportazzjoni ta’ merkanzija lill-Parti l-oħra, jew b’rabta ma’ din, jew kwalunkwe miżura oħra li jkollha effett ekwivalenti għajr għall-merkanzija f’konformità mal-Iskeda stabbilita fl-Anness 2. Din id-dispożizzjoni ma tapplikax għal merkanzija fi tranżitu fit-territorju ta’ Parti skont it-tifsira tal-Artikolu V tal-GATT 1994, jew għal merkanzija li, f’konformità ma’ ftehim internazzjonali bejn ir-Repubblika Kirgiża u parti terza, tkun ġiet importata fir-Repubblika Kirgiża mingħajr l-impożizzjoni ta’ dazji fuq l-esportazzjoni li kieku setgħu jiġu imposti minn dik il-parti terza fuq l-esportazzjoni lejn l-Unjoni Ewropea f’konformità, fejn rilevanti, mal-Iskeda ta’ konċessjonijiet ta’ dik il-parti terza annessa mal-GATT 1994 jew ma’ kwalunkwe impenn bilaterali mal-Unjoni Ewropea. 2. Xejn f’dan l-Artikolu ma għandu jipprevjeni lil Parti milli timponi tariffa jew imposta li hija permessa skont l-Artikolu 38 fuq l-esportazzjoni ta’ merkanzija lill-Parti l-oħra. Artikolu 37 Kontrolli tal-esportazzjoni ta’ oġġetti b’użu doppju Il-Partijiet għandhom jiskambjaw informazzjoni u prattiki tajbin dwar il-kontrolli tal-esportazzjoni ta’ oġġetti b’użu doppju bil-ħsieb li jippromwovu l-konverġenza tal-Unjoni Ewropea u tal-kontrolli tal-esportazzjoni tar-Repubblika Kirgiża.



Artikolu 38

Tariffi u formalitajiet 1. L-Artikolu VIII tal-GATT 1994 u n-noti interpretattivi tiegħu kif ukoll kwalunkwe eċċezzjoni u eżenzjoni għall-obbligi, u r-rinunzji tagħhom, stabbiliti fl-Artikolu VIII tal-GATT 1994 applikabbli skont il-Ftehim tad-WTO, huma inkorporati f’dan il-Ftehim u magħmulin parti minnu, mutatis mutandis. 2. Kull Parti għandha tippubblika minnufih it-tariffi u l-imposti kollha li timponi b’rabta mal-importazzjoni jew mal-esportazzjoni b’mod li l-gvernijiet, in-negozjanti u partijiet interessati oħrajn ikunu jistgħu jsiru midħla tagħhom. 3. Kull Parti għandha tagħmel rieżami perjodiku tat-tariffi u tal-imposti li timponi bl-għan li tnaqqas in-numru u d-diversità tagħhom, fejn ikun possibbli. 4. L-ebda Parti ma għandha tesiġi tranżazzjonijiet konsulari, inklużi t-tariffi u l-imposti relatati, b’rabta mal-importazzjoni ta’ kwalunkwe merkanzija tal-Parti l-oħra.



Artikolu 39 Merkanzija rimanufatturata 1. Parti għandha tieħu impenn li tagħti trattament lil merkanzija manifatturata mill-ġdid tal-Parti l-oħra li ma jkunx anqas favorevoli minn dak li tagħti lil merkanzija ekwivalenti f’kundizzjoni ġdida. 2. Jekk Parti tadotta jew iżżomm projbizzjonijiet jew restrizzjonijiet fuq l-importazzjoni u l-esportazzjoni għal merkanzija użata, ma għandhiex tapplika dawk il-miżuri fuq merkanzija manifatturata mill-ġdid.

3. Parti tista’ tesiġi li l-merkanzija manifatturata mill-ġdid tiġi identifikata bħala tali għad-distribuzzjoni jew għall-bejgħ fit-territorju tagħha u li tkun tissodisfa r-rekwiżiti tekniċi applikabbli kollha li japplikaw għal merkanzija ekwivalenti f’kundizzjoni ġdida. Artikolu 40 Dħul temporanju ta’ merkanzija Parti għandha teżenta lill-Parti l-oħra mill-imposti ta’ importazzjoni u mid-dazji fuq il-merkanzija mdaħħla temporanjament, fil-każijiet u f’konformità mal-proċeduri stipulati minn kwalunkwe konvenzjoni internazzjonali vinkolanti għaliha dwar id-dħul temporanju ta’ merkanzija. Dik l-eżenzjoni għandha tiġi applikata skont il-leġiżlazzjoni ta’ kull Parti.



Artikolu 41 Tranżitu L-Artikolu V tal-GATT 1994 huwa inkorporat f’dan il-Ftehim u magħmul parti minnu. Il-Partijiet għandhom jieħdu l-miżuri kollha neċessarji sabiex jiffaċilitaw it-tranżitu ta’ merkanzija tal-enerġija, f’konformità mal-prinċipji tal-libertà tat-tranżitu, u mal-Artikolu 7(1) u (3) tat-Trattat tal-Karta tal-Enerġija. Artikolu 42 Monopolji fuq l-importazzjoni u fuq l-esportazzjoni

L-ebda Parti ma għandha tiddeżinja jew iżżomm monopolju deżinjat fuq l-importazzjoni jew fuq l-esportazzjoni. Għall-finijiet ta’ dan l-Artikolu, monopolju fuq l-importazzjoni jew fuq l-esportazzjoni jfisser id-dritt esklużiv jew l-għoti ta’ awtorità minn Parti lil entità sabiex timporta merkanzija mingħand il-Parti l-oħra, jew sabiex tesportalha merkanzija.



Artikolu 43 Marka tal-oriġini 1. Meta r-Repubblika Kirgiża tkun teħtieġ marka tal-oriġini fuq l-importazzjoni ta’ merkanzija tal-Unjoni Ewropea, hija għandha taċċetta l-marka tal-oriġini “Made in EU” jew l-ekwivalenti f’lingwa f’konformità mar-rekwiżiti tal-marka tal-oriġini tar-Repubblika Kirgiża f’kundizzjonijiet li ma jkunux anqas favorevoli minn dawk applikati għall-marki tal-oriġini tal-Istati Membri tal-Unjoni Ewropea. 2. Għall-finijiet tal-marka tal-oriġini “Made in EU”, ir-Repubblika Kirgiża għandha tittratta lill-Unjoni Ewropea bħala territorju wieħed. Artikolu 44 Proċeduri ta’ liċenzjar għall-importazzjoni Kull Parti għandha tadotta u tamministra kwalunkwe proċedura ta’ liċenzjar għall-importazzjoni f’konformità mal-Artikoli 1, 2 u 3 tal-Ftehim dwar il-Proċeduri ta’ Liċenzjar għall-Importazzjoni. Għal dak l-għan, l-Artikoli 1, 2 u 3 tal-Ftehim dwar il-Proċeduri ta’ Liċenzjar għall-Importazzjoni huma inkorporati f’dan il-Ftehim u magħmulin parti minnu, mutatis mutandis.





Artikolu 45 Proċeduri ta’ Liċenzjar għall-Esportazzjoni 1. Kull Parti, f’konformità mal-kompetenzi tagħha, għandha tiżgura t-trasparenza fir-rigward tal-proċeduri tal-liċenzjar għall-esportazzjoni u tippubblika kwalunkwe proċedura ġdida tal-liċenzjar għall-esportazzjoni, jew kwalunkwe modifika għal proċedura eżistenti ta’ liċenzjar għall-esportazzjoni b’tali mod li l-gvernijiet, in-negozjanti u partijiet interessati oħrajn ikunu jistgħu jsiru familjari magħhom. Tali pubblikazzjoni għandha ssir, kull meta jkun prattikabbli, mhux aktar tard minn 30 jum qabel ma tidħol fis-seħħ kwalunkwe proċedura ġdida ta’ liċenzjar għall-esportazzjoni jew kwalunkwe modifika ta’ kwalunkwe proċedura eżistenti ta’ liċenzjar għall-esportazzjoni, u fi kwalunkwe każ mhux aktar tard mid-data meta tali proċedura jew modifika tidħol fis-seħħ. 2. Il-pubblikazzjoni tal-proċeduri ta’ liċenzjar għall-esportazzjoni għandha tinkludi l-informazzjoni li ġejja: (a) it-testi tal-proċeduri ta’ liċenzjar għall-esportazzjoni jew kwalunkwe modifika li ssir fihom; (b) il-merkanzija soġġetta għal kull proċedura ta’ ħruġ ta’ liċenzji għall-esportazzjoni;

(c) għal kull proċedura, deskrizzjoni tal-proċess għall-applikazzjoni għal liċenzja għall-esportazzjoni u kwalunkwe kriterju li applikant irid jissodisfa sabiex ikun eliġibbli sabiex japplika għal liċenzja għall-esportazzjoni, bħall-pussess ta’ liċenzja ta’ attività, l-istabbiliment jew iż-żamma ta’ investiment, jew l-operat permezz ta’ forma partikolari ta’ stabbiliment fit-territorju ta’ Parti; (d) punt jew punti ta’ kuntatt minn fejn il-persuni interessati jistgħu jiksbu aktar informazzjoni dwar il-kundizzjonijiet sabiex jiksbu liċenzja għall-esportazzjoni; (e) il-korp jew il-korpi amministrattivi li lilhom trid tiġi ppreżentata applikazzjoni jew dokumentazzjoni rilevanti oħra; (f) deskrizzjoni ta’ kwalunkwe miżura jew ta’ miżuri li l-proċedura ta’ liċenzjar għall-esportazzjoni hija mfassla sabiex timplimenta;

(g) il-perjodu li matulu se tkun fis-seħħ xi proċedura ta’ liċenzjar għall-esportazzjoni, sakemm il-proċedura ma tibqax fis-seħħ sakemm tiġi rtirata jew riveduta f’pubblikazzjoni ġdida; (h) jekk il-Parti jkun biħsiebha tuża proċedura ta’ liċenzjar għall-esportazzjoni sabiex tamministra kwota tal-esportazzjoni, il-kwantità ġenerali u, jekk applikabbli, il-valur tal-kwota u d-dati tal-ftuħ u tal-għeluq tal-kwota; (i) kwalunkwe eżenzjoni mir-rekwiżit li tinkiseb liċenzja għall-esportazzjoni jew kwalunkwe eċċezzjoni għalih, kif jistgħu jintalbu jew jintużaw dawk l-eżenzjonijiet jew l-eċċezzjonijiet, u l-kriterji għall-għoti tagħhom.

3. Fi żmien 45 jum wara d-data tad-dħul fis-seħħ ta’ dan il-Ftehim, kull Parti għandha tinnotifika lill-Parti l-oħra dwar il-proċeduri eżistenti tagħha ta’ liċenzjar għall-esportazzjoni. Parti li tadotta proċedura ġdida ta’ liċenzjar għall-esportazzjoni, jew timmodifika kwalunkwe proċedura eżistenti ta’ liċenzjar għall-esportazzjoni, għandha tinnotifika lill-Parti l-oħra bil-proċedura jew bil-modifika fi żmien 60 jum mill-pubblikazzjoni. In-notifika għandha tinkludi r-referenza għas-sors(i) fejn tiġi ppubblikata l-informazzjoni meħtieġa skont il-paragrafu 2 u għandha tinkludi, meta xieraq, l-indirizz tas-sit web uffiċjali rilevanti. ARTIKOLU 46 Rimedji kummerċjali Il-Partijiet jaffermaw id-drittijiet u l-obbligi tagħhom skont: (a) l-Artikolu XIX tal-GATT 1994; (b) il-Ftehim dwar is-Salvagwardji; (c) l-Artikolu 5 tal-Ftehim dwar l-Agrikoltura;

(d) l-Artikolu VI tal-GATT 1994; (e) il-Ftehim dwar l-Anti-Dumping; (f) il-Ftehim SCM.

ARTIKOLU 47 It-trasparenza tal-istrumenti għad-difiża tal-kummerċ 1. Il-partijiet jaqblu li jenħtieġ li l-istrumenti għad-difiża tal-kummerċ (anti-dumping, anti-sussidju u salvagwardji globali) jintużaw f’konformità sħiħa mar-rekwiżiti rilevanti tad-WTO u fuq il-bażi ta’ sistema ġusta u trasparenti. 2. Qabel ma ssir determinazzjoni finali dwar miżuri anti-dumping jew kompensatorji, il-Partijiet għandhom jiżguraw id-divulgazzjoni tal-fatti essenzjali kollha taħt kunsiderazzjoni li jifformaw il-bażi għad-deċiżjoni li jiġu applikati miżuri, mingħajr preġudizzju għall-Artikolu 6.5 tal-Ftehim dwar l-Anti-Dumping u l-Artikolu 12.4 tal-Ftehim SCM. Id-divulgazzjonijiet għandhom jippermettu lill-partijiet interessati żmien biżżejjed sabiex jagħmlu l-kummenti tagħhom. 3. Kull parti interessata għandha tingħata opportunità sabiex tesprimi l-fehmiet tagħha matul l-investigazzjonijiet anti-dumping u antisussidji, dment li din ma ddewwimx bla bżonn it-twettiq tal-investigazzjonijiet. 4. Dan l-Artikolu ma għandux ikun soġġett għall-Kapitolu 14 ta’ dan it-Titolu.



KAPITOLU 3 DWANA Artikolu 48 Il-kooperazzjoni doganali 1. Il-Partijiet isaħħu l-kooperazzjoni fil-qasam doganali sabiex jiżguraw ambjent tal-kummerċ trasparenti, jiffaċilitaw il-kummerċ, isaħħu s-sigurtà tal-katina tal-provvista, jippromwovu s-sikurezza tal-konsumaturi, jipprevjenu l-flussi ta’ merkanzija li tikser id-drittijiet ta’ proprjetà intellettwali u jiġġieldu l-kuntrabandu u l-frodi. 2. Sabiex jiġu implimentati l-objettivi msemmijin fil-paragrafu 1 u fi ħdan il-limiti tar-riżorsi disponibbli, il-Partijiet għandhom jikkooperaw sabiex, fost l-oħrajn: (a) itejbu l-leġiżlazzjoni doganali u l-armonizzazzjoni u jissimplifikaw il-proċeduri doganali, f’konformità mal-konvenzjonijiet u mal-istandards internazzjonali applikabbli fil-qasam tad-dwana u tal-faċilitazzjoni tal-kummerċ, inklużi dawk żviluppati mid-WTO (inkluż il-Ftehim ta’ Faċilitazzjoni tal-Kummerċ) u mill-Organizzazzjoni Dinjija Doganali (b’mod partikolari l-Konvenzjoni Riveduta ta’ Kyoto), u filwaqt li jitqiesu l-istrumenti u l-aħjar prattiki żviluppati mill-Unjoni Ewropea, inklużi l-pjanijiet dettaljati doganali;

jistabbilixxu sistemi doganali moderni, inklużi teknoloġiji moderni għall-iżdoganar tal-merkanzija; dispożizzjonijiet għall-operaturi ekonomiċi awtorizzati; analiżi u kontrolli awtomatizzati bbażati fuq ir-riskju; proċeduri simplifikati għar-rilaxx tal-merkanzija; verifika ta’ wara r-rilaxx; valutazzjoni doganali trasparenti u dispożizzjonijiet għal sħubijiet bejn id-dwana u n-negozji; (c) jiżguraw il-faċilitazzjoni u l-kontroll effettiv ta’ operazzjonijiet ta’ trasbord u l-movimenti ta’ tranżitu mit-territorji rispettivi tagħhom; jiżguraw il-kooperazzjoni u l-koordinazzjoni bejn l-awtoritajiet u l-aġenziji kkonċernati kollha fit-territorji rispettivi tagħhom sabiex jiġi ffaċilitat it-traffiku fi tranżitu; u jsegwu, fejn rilevanti u xieraq, opportunitajiet sabiex jagħmlu kompatibbli mas-sistemi rispettivi ta’ tranżitu doganali;

(d) iħeġġu l-ogħla standards ta’ etika professjonali, b’mod partikolari fil-fruntiera, permezz tal-applikazzjoni ta’ miżuri li jirriflettu l-prinċipji tad-Dikjarazzjoni ta’ Arusha tal-Organizzazzjoni Dinjija Doganali; (e) jiskambjaw l-aħjar prattiki u jipprovdu appoġġ tekniku għall-ippjanar u għall-iżgurar tal-ogħla standards ta’ etika professjonali; (f) jiskambjaw, fejn xieraq, ta’ informazzjoni u data rilevanti filwaqt li jirrispettaw ir-regoli ta’ xulxin dwar il-kunfidenzjalità ta’ data sensittiva u dwar il-protezzjoni ta’ data personali; (g) iwettqu, fejn rilevanti u xieraq, azzjonijiet doganali koordinati bejn l-awtoritajiet doganali tagħhom.



Artikolu 49 Assistenza amministrattiva lil xulxin Mingħajr preġudizzju għal forom oħrajn ta’ kooperazzjoni previsti f’dan il-Ftehim, b’mod partikolari fl-Artikolu 48, il-Partijiet għandhom jipprovdu lil xulxin b’assistenza amministrattiva reċiproka fi kwistjonijiet doganali f’konformità mal-Protokoll I. Artikolu 50 Valutazzjoni doganali

1. L-Artikoli 1-17 tal-Ftehim dwar l-Implimentazzjoni tal-Artikolu VII tal-GATT 1994, li jinsabu fl-Anness 1A tal-Ftehim tad-WTO, għandhom jirregolaw il-valutazzjoni doganali tal-merkanzija fil-kummerċ bejn il-Partijiet. Dawn id-dispożizzjonijiet tiegħu huma b’dan inkorporati fil-Ftehim u magħmulin parti minnu, mutatis mutandis. 2. Il-Partijiet għandhom jikkooperaw bl-għan li jilħqu avviċinament komuni dwar kwistjonijiet relatati mal-valutazzjoni doganali.

KAPITOLU 4 OSTAKLI TEKNIĊI GĦALL-KUMMERĊ Artikolu 51 Objettiv L-objettiv ta’ dan il-Kapitolu huwa li jiffaċilita l-kummerċ fil-merkanzija bejn il-Partijiet billi jipprevjeni, jidentifika u jelimina ostakli tekniċi mhux neċessarji għall-kummerċ. Artikolu 52 Kamp ta’ applikazzjoni

1. Dan il-Kapitolu japplika għat-tħejjija, għall-adozzjoni u għall-applikazzjoni tal-istandards, tar-regolamenti tekniċi u tal-proċeduri ta’ valutazzjoni tal-konformità kollha definiti fil-Ftehim dwar l-OTK li jistgħu jaffettwaw il-kummerċ f’merkanzija bejn il-Partijiet.

2. Minkejja l-paragrafu 1, dan il-Kapitolu ma japplikax għal: (a) speċifikazzjonijiet ta’ xiri mħejjin minn korpi governattivi għar-rekwiżiti tal-produzzjoni jew tal-konsum ta’ dawn il-korpi; (b) miżuri sanitarji u fitosanitarji, kif definiti fl-Anness A tal-Ftehim SPS li huma koperti mill-Kapitolu 5 ta’ dan il-Ftehim. Artikolu 53 Ir-relazzjoni mal-Ftehim dwar l-OTK Il-Partijiet jaffermaw id-drittijiet u l-obbligi eżistenti tagħhom fir-rigward ta’ xulxin skont il-Ftehim dwar l-OTK, li b’dan huwa inkorporat f’dan il-Ftehim u magħmul parti minnu, mutatis mutandis. Artikolu 54 Regolamenti tekniċi

1. Kull Parti għandha twettaq, f’konformità mar-regoli u mal-proċeduri applikabbli għal dik il-Parti, valutazzjoni tal-impatt regolatorju tar-regolamenti tekniċi ppjanati filwaqt li jitqiesu l-alternattivi regolatorji u mhux regolatorji disponibbli għar-regolament tekniku propost li jistgħu jissodisfaw l-objettivi leġittimi tal-Parti f’konformità mal-Artikolu 2.2 tal-Ftehim dwar l-OTK.

2. Kull Parti għandha tuża l-istandards internazzjonali rilevanti bħala bażi għar-regolamenti tekniċi tagħha sakemm ma tkunx tista’ turi li tali standards internazzjonali jkunu mezz ineffettiv jew mhux xieraq għall-ilħuq tal-objettivi leġittimi segwiti. 3. Jekk Parti ma tkunx użat standards internazzjonali bħala bażi għar-regolamenti tekniċi tagħha, hija għandha, fuq talba tal-Parti l-oħra, tieħu miżuri sabiex tiżgura li tiġi identifikata kwalunkwe devjazzjoni sostanzjali mill-istandard internazzjonali rilevanti u tispjega r-raġunijiet għaliex tali standards tqiesu bħala mhux xierqa jew mhux effettivi għall-għan segwit. 4. Kull Parti għandha tirrieżamina r-regolamenti tekniċi tagħha sabiex iżżid il-konverġenza tagħhom mal-istandards internazzjonali rilevanti, filwaqt li tqis, fost l-oħrajn, kwalunkwe żvilupp ġdid fl-istandards internazzjonali rilevanti jew kwalunkwe tibdil fiċ-ċirkustanzi li jkun wassal għad-diverġenzi minn kwalunkwe standards internazzjonali rilevanti. 5. Meta tiżviluppa regolamenti tekniċi importanti li jista’ jkollhom effett sinifikanti fuq il-kummerċ, kull Parti għandha tieħu miżuri sabiex tiżgura, f’konformità mar-regoli u mal-proċeduri rispettivi tagħha, li jeżistu proċeduri li jippermettu lill-persuni jipprovdu kontribut permezz ta’ diskussjoni pubblika, ħlief meta jinqalgħu jew jheddu li jinqalgħu problemi urġenti relatati mas-sikurezza, mas-saħħa, mal-ħarsien tal-ambjent jew mas-sigurtà nazzjonali, u li r-riżultati ta’ tali diskussjonijiet isiru pubbliċi.



Artikolu 55 Standards 1. Bl-għan li jiġu armonizzati l-istandards fuq bażi wiesgħa kemm jista’ jkun, kull Parti għandha tħeġġeġ lill-korpi ta’ standardizzazzjoni stabbiliti fit-territorju tagħha u lill-korpi ta’ standardizzazzjoni reġjonali, li hija jew il-korpi ta’ standardizzazzjoni stabbiliti fit-territorju tagħha jkunu membri fiha, sabiex: (a) jipparteċipaw, fil-limiti tar-riżorsi tagħhom, fit-tħejjija ta’ standards internazzjonali minn korpi internazzjonali tal-istandardizzazzjoni rilevanti;

(b) jużaw standards internazzjonali bħala bażi għall-istandards li jiżviluppaw, ħlief meta t-tali standards internazzjonali jkunu ineffikaċi jew inadatti, pereżempju minħabba livell insuffiċjenti ta’ protezzjoni jew fatturi fundamentali jew ġeografiċi jew problemi teknoloġiċi fundamentali; (c) jevitaw li jagħmlu l-istess xogħol, jew jidħlu fi trikkib fuq ix-xogħol tal-korpi internazzjonali tal-istandardizzazzjoni; (d) jirrieżaminaw, f’intervalli regolari, l-istandards nazzjonali u reġjonali li ma humiex ibbażati fuq l-istandards internazzjonali rilevanti, bl-għan li tiżdied il-konverġenza tagħhom mat-tali standards internazzjonali;

(e) jikkooperaw mal-korpi tal-istandardizzazzjoni rilevanti tal-Parti l-oħra f’attivitajiet tal-istandardizzazzjoni internazzjonali; dik il-kooperazzjoni tista’ ssir fil-korpi internazzjonali tal-istandardizzazzjoni jew fil-livell reġjonali; kif ukoll (f) irawmu kooperazzjoni bilaterali bejniethom u l-korpi tal-istandardizzazzjoni tal-Parti l-oħra. 2. Jenħtieġ li l-Partijiet jiskambjaw informazzjoni dwar il-proċessi ta’ standardizzazzjoni rispettivi tagħhom, u l-firxa tal-użu ta’ standards internazzjonali, reġjonali jew subreġjonali bħala bażi għall-istandards nazzjonali tagħhom. 3. Jekk ir-rekwiżiti tal-istandards isiru obbligatorji f’abbozz ta’ regolament tekniku jew fi proċedura ta’ valutazzjoni tal-konformità, għandhom jiġu ssodisfati l-obbligi ta’ trasparenza stabbiliti fl-Artikolu 58 ta’ dan il-Ftehim u fl-Artikolu 2 jew 5 tal-Ftehim dwar l-OTK. 4. Standards internazzjonali adottati mill-Organizzazzjoni Internazzjonali għall-Istandardizzazzjoni, mill-Kummissjoni Elettroteknika Internazzjonali, mill-Unjoni Internazzjonali tat-Telekomunikazzjoni, mill-Kummissjoni Codex Alimentarius stabbilita mill-Organizzazzjoni tal-Ikel u l-Agrikoltura għandhom jitqiesu bħala l-istandards internazzjonali rilevanti skont it-tifsira tal-Artikoli 2 u 5 tal-Ftehim dwar l-OTK u tal-Anness 3 tiegħu, mingħajr ma jipprekludu l-użu ta’ standards internazzjonali oħrajn.

5. Standard żviluppat minn organizzazzjonijiet internazzjonali oħrajn jista’ jitqies ukoll bħala standard internazzjonali rilevanti skont it-tifsira tal-Artikoli 2 u 5 tal-Ftehim dwar l-OTK u tal-Anness 3 tiegħu, dment li jkun ġie żviluppat: (a) minn korp tal-istandardizzazzjoni li jfittex li jistabbilixxi kunsens jew fost:

(i) id-delegazzjonijiet nazzjonali tal-Membri parteċipanti tad-WTO li jirrappreżentaw il-korpi nazzjonali kollha tal-istandardizzazzjoni fit-territorju tagħhom li adottaw, jew jistennew li jadottaw, standards għas-suġġett li miegħu tkun relatata l-attività ta’ standardizzazzjoni internazzjonali, jew (ii) il-korpi governattivi tal-Membri parteċipanti tad-WTO; kif ukoll (b) f’konformità mad-Deċiżjoni tal-Kumitat dwar il-Prinċipji għall-Iżvilupp ta’ Standards, ta’ Gwidi u ta’ Rakkomandazzjonijiet Internazzjonali fir-fir-rigward tal-Artikoli 2 u 5 tal-Ftehim dwar l-OTK u tal-Anness 3 tiegħu. Artikolu 56 Valutazzjoni tal-konformità 1. Id-dispożizzjonijiet stabbiliti fl-Artikolu 52 fir-rigward tat-tħejjija, tal-adozzjoni u tal-applikazzjoni tar-regolamenti tekniċi għandhom japplikaw għall-proċeduri ta’ valutazzjoni tal-konformità mutatis mutandis.

2. Jekk Parti tkun teħtieġ valutazzjoni tal-konformità bħala garanzija pożittiva li prodott jikkonforma ma’ regolament tekniku, hija għandha tagħżel proċeduri ta’ valutazzjoni tal-konformità proporzjonati għar-riskji involuti kif iddeterminat fuq il-bażi tal-valutazzjoni tar-riskju, inkluż, fejn xieraq, l-użu tad-dikjarazzjoni tal-konformità tal-fornitur. 3. Jekk Parti tkun teħtieġ valutazzjoni tal-konformità ta’ terza persuna bħala garanzija pożittiva li prodott ikun konformi ma’ regolament tekniku u din ma tkunx irriżervat dan il-kompitu għal awtorità governattiva kif speċifikat fil-paragrafu 4, hija għandha: (a) idealment tuża l-akkreditazzjoni sabiex tikkwalifika korpi ta’ valutazzjoni tal-konformità; (b) tagħmel l-aħjar użu mill-istandards internazzjonali għall-akkreditazzjoni u għall-valutazzjoni tal-konformità, kif ukoll mill-ftehimiet internazzjonali li jinvolvu l-korpi ta’ akkreditazzjoni tal-Partijiet, pereżempju permezz tal-mekkaniżmi tal-Kooperazzjoni Internazzjonali għall-Akkreditazzjoni tal-Laboratorji (ILAC) u tal-Forum Internazzjonali ta’ Akkreditazzjoni (IAF);

(c) tikkunsidra li tingħaqad jew tħeġġeġ lill-korpi ta’ valutazzjoni tal-konformità tagħha sabiex jissieħbu, kif applikabbli, fi kwalunkwe ftehim jew arranġament internazzjonali li jiffunzjona għall-armonizzazzjoni jew għall-faċilitazzjoni tal-aċċettazzjoni tar-riżultati tal-valutazzjoni tal-konformità; (d) tiżgura li l-operaturi ekonomiċi jkollhom għażla fost il-korpi ta’ valutazzjoni tal-konformità aċċettati mill-awtoritajiet ta’ Parti għal prodott partikolari;

(e) tiżgura li l-korpi ta’ valutazzjoni tal-konformità jkunu indipendenti mill-manifatturi, mill-importaturi u mill-operaturi ekonomiċi b’mod ġenerali u li ma jkun hemm l-ebda kunflitt ta’ interess bejn il-korpi ta’ akkreditazzjoni u l-korpi ta’ valutazzjoni tal-konformità; (f) tippermetti lill-korpi ta’ valutazzjoni tal-konformità jużaw is-sottokuntratturi sabiex iwettqu ttestjar jew spezzjonijiet fir-rigward tal-valutazzjoni tal-konformità; kif ukoll (g) tippubblika fuq sit web wieħed lista tal-korpi li tkun ħatret sabiex iwettqu tali valutazzjoni tal-konformità u l-informazzjoni rilevanti dwar l-ambitu tad-deżinjazzjoni ta’ kull wieħed minn dawk il-korpi. 4. Xejn fil-punt (f) tal-paragrafu 3 ma għandu jiġi interpretat li jipprojbixxi lil Parti milli tirrikjedi lis-sottokuntratturi jissodisfaw l-istess rekwiżiti li l-korp ta’ valutazzjoni tal-konformità li lilu tkun kuntrattata jkun meħtieġ jissodisfa sabiex iwettaq it-testijiet jew l-ispezzjoni kuntrattati huwa stess. 5. Xejn f’dan l-Artikolu ma għandu jipprekludi lil Parti milli teħtieġ li l-valutazzjoni tal-konformità fir-rigward ta’ prodotti speċifiċi titwettaq mill-awtoritajiet governattivi speċifikati tagħha. F’każijiet bħal dawn, il-Parti għandha: (a) tillimita t-tariffi għall-valutazzjoni tal-konformità għall-kost approssimattiv tas-servizzi mogħtijin u, fuq it-talba ta’ applikant għal valutazzjoni tal-konformità, tispjega kif kwalunkwe tariffa li timponi għat-tali valutazzjoni tal-konformità tkun limitata għall-kost approssimattiv tas-servizzi mogħtijin;

(b) tagħmel disponibbli għall-pubbliku t-tariffi tal-valutazzjoni tal-konformità. 6. Tliet snin wara d-dħul fis-seħħ ta’ dan il-Ftehim, il-Partijiet għandhom jibdew diskussjonijiet dwar l-aċċettazzjoni tad-dikjarazzjoni tal-konformità ta’ fornitur bħala prova ta’ konformità mar-regolamenti tekniċi eżistenti, b’mod partikolari fl-oqsma li ġejjin:

(a) l-aspetti tas-sikurezza tat-tagħmir elettriku u elettroniku; (b) aspetti ta’ sikurezza tal-makkinarju; (c) il-kompatibbiltà elettromanjetika tat-tagħmir; (d) l-effiċjenza enerġetika, inklużi r-rekwiżiti tal-ekodisinn; (e) ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku.



Artikolu 57 Il-kooperazzjoni fil-qasam tal-ostakli tekniċi għall-kummerċ 1. Il-Partijiet għandhom isaħħu l-kooperazzjoni tagħhom fir-rigward tal-istandards, tar-regolamenti tekniċi, tal-metroloġija, tas-sorveljanza tas-suq, tal-akkreditazzjoni u tal-proċeduri ta’ valutazzjoni tal-konformità bl-għan li jżidu l-fehim reċiproku tas-sistemi rispettivi tagħhom u jiffaċilitaw l-aċċess għas-swieq rispettivi tagħhom. Għal dak l-għan, il-Partijiet għandhom ifittxu li jidentifikaw u jiżviluppaw mekkaniżmi u inizjattivi ta’ kooperazzjoni xierqa għall-kwistjonijiet jew għas-setturi partikolari, inklużi: (a) l-iskambju ta’ informazzjoni u ta’ esperjenzi dwar it-tħejjija u l-applikazzjoni tar-regolamenti tekniċi rispettivi tagħhom u ta’ proċeduri ta’ valutazzjoni tal-konformità;

(b) it-tħeġġiġ tal-kooperazzjoni bejn il-korpi rispettivi tagħhom responsabbli għall-metroloġija, għall-istandardizzazzjoni, għall-valutazzjoni tal-konformità u għall-akkreditazzjoni; kif ukoll (c) l-iskambju ta’ informazzjoni dwar żviluppi f’fora reġjonali u multilaterali relatati mal-istandards, mar-regolamenti tekniċi u mal-proċeduri ta valutazzjoni tal-konformità u mal-akkreditazzjoni. 2. Sabiex jippromwovu l-kummerċ bejniethom, il-Partijiet għandhom: (a) ifittxu li jnaqqsu d-differenzi li jeżistu bejniethom fl-oqsma tar-regolamenti tekniċi, tal-metroloġija, tal-istandardizzazzjoni, tas-sorveljanza tas-suq, tal-akkreditazzjoni, u tal-proċeduri ta’ valutazzjoni tal-konformità, inkluż billi jħeġġu l-użu ta’ strumenti maqbulin f’livell internazzjonali f’dawk l-oqsma;

(b) jippromwovu, f’konformità mar-regoli internazzjonali, l-użu tal-akkreditazzjoni sabiex jappoġġaw il-valutazzjoni tal-kompetenza teknika tal-korpi ta’ valutazzjoni ta’ konformità u l-attivitajiet tagħhom; (c) jippromwovu l-parteċipazzjoni u, fejn possibbli, is-sħubija tar-Repubblika Kirgiża u tal-korpi nazzjonali relevanti tagħha fl-organizzazzjonijiet Ewropej u internazzjonali li l-attività tagħhom hija relatata mal-istandards, mal-valutazzjoni tal-konformità, mal-akkreditazzjoni, mal-metroloġija u mal-funzjonijiet relatati. Artikolu 58 Trasparenza 1. Meta tibgħat regolament tekniku propost jew proċedura ta’ valutazzjoni tal-konformità lir-Reġistru Ċentrali tan-Notifiki tad-WTO, Parti għandha tagħti perjodu ta’ mill-inqas 60 jum sabiex il-Parti l-oħra tipprovdi kummenti bil-miktub, ħlief meta jinħolqu jew jheddu li jinħolqu problemi urġenti relatati mas-sikurezza, mas-saħħa, mal-ħarsien tal-ambjent jew mas-sigurtà nazzjonali. Parti għandha tagħti kunsiderazzjoni għal kull talba raġonevoli għall-estensjoni tal-perjodu għall-kummenti. 2. Jekk Parti tirċievi kummenti bil-miktub dwar ir-regolament tekniku propost jew il-proċedura ta’ valutazzjoni tal-konformità tagħha mill-Parti l-oħra, hija għandha:

(a) jekk mitluba mill-Parti l-oħra, tiddiskuti l-kummenti bil-miktub bil-parteċipazzjoni tal-awtorità regolatorja kompetenti tagħha, fi żmien meta jkunu jistgħu jingħataw kunsiderazzjoni; kif ukoll

(b) twieġeb bil-miktub għall-kummenti mhux aktar tard mid-data tal-pubblikazzjoni tar-regolament tekniku jew tal-proċedura ta’ valutazzjoni tal-konformità. 3. Kull Parti għandha tippubblika fuq sit web it-tweġibiet tagħha għall-kummenti li tirċievi wara n-notifika msemmija fil-paragrafu 1 mhux aktar tard mid-data tal-pubblikazzjoni tar-regolament tekniku jew tal-proċedura ta’ valutazzjoni tal-konformità adottata. 4. Fuq talba tal-Parti l-oħra, kull Parti għandha tipprovdi informazzjoni dwar l-objettivi, il-bażi ġuridika u l-ħsieb wara regolament tekniku jew proċedura ta’ valutazzjoni tal-konformità li l-Parti tkun adottat jew tkun qiegħda tipproponi li tadotta. 5. Kull Parti għandha tiżgura li r-regolamenti tekniċi u l-proċeduri ta’ valutazzjoni tal-konformità li tkun adottat jiġu ppubblikati fuq sit web mingħajr ħlas. 6. Kull Parti għandha tipprovdi informazzjoni dwar l-adozzjoni u d-dħul fis-seħħ tar-regolament tekniku u tal-proċedura ta’ valutazzjoni tal-konformità u tat-test finali adottat permezz ta’ addendum għan-notifika oriġinali lid-WTO. 7. Għandu jkun hemm intervall raġonevoli bejn il-pubblikazzjoni ta’ regolamenti tekniċi u d-dħul fis-seħħ tagħhom sabiex l-operaturi ekonomiċi tal-Parti l-oħra jkunu jistgħu jadattaw. Il-frażi “intervall raġonevoli” għandha tinftiehem li tfisser perjodu ta’ mhux anqas minn sitt xhur, ħlief f’każijiet li fihom dan ikun mezz ineffettiv sabiex jintlaħqu l-objettivi leġittimi segwiti.

8. Parti għandha tqis b’mod pożittiv talba raġonevoli mill-Parti l-oħra, li tkun irċeviet qabel it-tmiem tal-perjodu tal-kummenti wara t-trażmissjoni ta’ regolament tekniku propost lid-WTO kif imsemmi fil-paragrafu 1, sabiex jiġi estiż il-perjodu ta’ żmien bejn l-adozzjoni tar-regolament tekniku u d-dħul fis-seħħ tiegħu, ħlief f’każijiet li fihom id-dewmien ikun mezz ineffettiv għall-ilħuq tal-objettivi leġittimi segwiti. Artikolu 59

Immarkar u tikkettar 1. Il-Partijiet jaqblu li regolament tekniku jista’ jinkludi jew jindirizza b’mod esklużiv rekwiżiti ta’ mmarkar jew ta’ tikkettar. F’każijiet bħal dawn, il-Partijiet għandhom japplikaw il-prinċipji tal-Artikolu 2.2 tal-Ftehim dwar l-OTK. 2. Jekk Parti tirrikjedi immarkar jew tikkettar mandatorju ta’ prodotti: (a) għandha titlob biss informazzjoni li tkun rilevanti għall-konsumaturi jew għall-utenti tal-prodott jew li tiġi indikata l-konformità tal-prodott mar-rekwiżiti tekniċi obbligatorji; (b) ma għandha titlob ebda approvazzjoni minn qabel, reġistrazzjoni jew ċertifikazzjoni tat-tikketti jew tal-immarkar tal-prodotti, u lanqas il-ħlas ta’ xi tariffa, bħala prekundizzjoni għat-tqegħid fis-suq tagħha ta’ prodotti li altrimenti jikkonformaw mar-rekwiżiti stabbiliti tagħha, sakemm dan ma jkunx neċessarju minħabba r-riskju tal-prodotti għas-saħħa jew għall-ħajja tal-bnedmin, tal-annimali jew tal-pjanti, għall-ambjent jew għas-sigurtà nazzjonali;

(c) jekk tesiġi l-użu ta’ numru ta’ identifikazzjoni uniku mill-operaturi ekonomiċi, hija għandha toħroġ tali numru lill-operaturi ekonomiċi tal-Parti l‑oħra mingħajr dewmien bla bżonn u fuq bażi mhux diskriminatorja; (d) dment li l-elementi elenkati hawn taħt ma jkunux qarrieqa, kontradittorji jew joħolqu konfużjoni fir-rigward tal-informazzjoni meħtieġa fil-Parti li timporta l-merkanzija, dik il-Parti għandha tippermetti: (i) informazzjoni b’lingwi oħrajn minbarra l-lingwa meħtieġa fil-Parti li timporta l-merkanzija; (ii) nomenklaturi, pittogrammi, simboli jew grafika aċċettata internazzjonalment; (iii) informazzjoni addizzjonali għal dik meħtieġa fil-Parti li timporta l-merkanzija;

(e) hija għandha taċċetta li t-tikkettar, inkluż it-tikkettar supplimentari jew il-korrezzjonijiet għat-tikkettar, iseħħ fi mħażen doganali jew f’partijiet deżinjati oħrajn bħala alternattiva għat-tikkettar fil-pajjiż tal-oriġini; (f) fejn xieraq, hija tikkunsidra li taċċetta tikketti mhux permanenti jew li jistgħu jinqalgħu, jew immarkar jew tikkettar fid-dokumentazzjoni ta’ akkumpanjament minflok imwaħħal fiżikament mal-prodott.



Artikolu 60 Konsultazzjonijiet 1. Parti tista’ titlob konsultazzjonijiet mal-Parti l-oħra rigward kwalunkwe kwistjoni li tinqala’ skont dan il-Kapitolu billi tibgħat talba bil-miktub lill-koordinatur tal-Kapitolu dwar l-OTK tal-Parti l-oħra. Il-Partijiet għandhom jagħmlu kull tentattiv sabiex isolvu l-kwistjoni b’mod sodisfaċenti b’mod reċiproku u jistgħu jlaqqgħu l-Kumitat ta’ Kooperazzjoni għal dak l-għan. 2. Għal ċertezza akbar, dan l-Artikolu huwa mingħajr preġudizzju għad-drittijiet u għall-obbligi tal-Partijiet skont il-Kapitolu 14. Artikolu 61 Il-koordinatur tal-Kapitolu dwar l-OTK 1. Kull Parti għandha taħtar koordinatur tal-Kapitolu dwar l-OTK u tinforma lill-Parti l-oħra jekk jinbidel. Il-koordinaturi tal-Kapitolu dwar l-OTK għandhom jaħdmu b’mod konġunt sabiex jiffaċilitaw l-implimentazzjoni ta’ dan il-Kapitolu u l-kooperazzjoni bejn il-Partijiet fil-kwistjonijiet kollha relatati mal-Ftehim dwar l-OTK.



2. Il-funzjonijiet ta’ kull koordinatur tal-Kapitolu dwar l-OTK għandhom jinkludu: (a) is-segwitu għall-implimentazzjoni u għall-amministrazzjoni ta’ dan il-Kapitolu, inkluża kwalunkwe kwistjoni relatata mal-iżvilupp, mal-adozzjoni, mal-applikazzjoni jew mal-infurzar tal-istandards, tar-regolamenti tekniċi u tal-proċeduri ta’ valutazzjoni tal-konformità; (b) il-komunikazzjoni mal-koordinatur tal-Kapitolu dwar l-OTK tal-Parti l-oħra dwar inizjattivi meħudin mill-Partijiet għat-tisħiħ tal-kooperazzjoni fl-iżvilupp u fit-titjib tal-istandards, tar-regolamenti tekniċi u tal-proċeduri ta’ valutazzjoni tal-konformità u għall-iskambju ta’ informazzjoni dwar l-iżviluppi f’fora mhux governattivi, reġjonali u multilaterali relatati mal-istandards, mar-regolamenti tekniċi u mal-proċeduri ta’ valutazzjoni tal-konformità. 3. Il-koordinaturi tal-Kapitolu dwar l-OTK għandhom jikkomunikaw ma’ xulxin bi kwalunkwe metodu miftiehem li jkun xieraq sabiex iwettqu l-funzjonijiet tagħhom.

KAPITOLU 5 KWISTJONIJIET SANITARJI U FITOSANITARJI Artikolu 62 Objettiv L-objettiv ta’ dan il-Kapitolu huwa li jistabbilixxi l-prinċipji applikabbli għall-miżuri sanitarji u fitosanitarji (minn hawn ’il quddiem imsejħin “SPS”) fil-kummerċ bejn il-Partijiet, kif ukoll li huma jikkooperaw fit-trattament xieraq tal-annimali, fil-protezzjoni tal-pjanti u fir-reżistenza għall-antimikrobiċi. Il-prinċipji stabbiliti f’dan il-Kapitolu għandhom jiġu applikati mill-Partijiet b’mod li jiffaċilita l-kummerċ u jevita l-ħolqien ta’ ostakli mhux ġustifikati għall-kummerċ bejniethom, filwaqt li jippreserva l-livell ta’ protezzjoni tal-ħajja jew tas-saħħa tal-bniedem, tal-annimali jew tal-pjanti ta’ kull Parti.

Artikolu 63 Obbligi multilaterali Il-Partijiet jaffermaw id-drittijiet u l-obbligi tagħhom magħmulin skont il-Ftehim SPS.



Artikolu 64 Prinċipji 1. Il-Partijiet għandhom jiżguraw li l-miżuri SPS jiġu żviluppati u applikati fuq il-bażi tal-prinċipji tal-proporzjonalità, tat-trasparenza, tan-nondiskriminazzjoni u tal-ġustifikazzjoni xjentifika u filwaqt li jqisu l-istandards internazzjonali (il-Konvenzjoni Internazzjonali għall-Protezzjoni tal-Pjanti, iffirmata f’Ruma fis-6 ta’ Diċembru 1951 (minn hawn ’il quddiem imsejħa l-“IPPC”), l-Organizzazzjoni Dinjija għas-Saħħa tal-Annimali (minn hawn ’il quddiem imsejħa l-“OIE”), u l-Kummissjoni Codex Alimentarius (minn hawn ’il quddiem imsejħa l-“Codex Alimentarius”)). 2. Kull Parti għandha tiżgura li l-miżuri SPS tagħha ma jiddiskriminawx b’mod arbitrarju jew mhux iġġustifikat bejn it-territorju tagħha stess u t-territorju tal-Parti l-oħra sa fejn jipprevalu kundizzjonijiet identiċi jew simili. Il-miżuri SPS ma għandhomx jiġu applikati b’mod li jikkostitwixxi restrizzjoni moħbija fuq il-kummerċ bejn il-Partijiet. 3. Kull Parti għandha tiżgura li l-miżuri, il-proċeduri jew il-kontrolli SPS jiġu implimentati u li t-talbiet għal informazzjoni riċevuti minn awtorità kompetenti tal-Parti l-oħra jiġu indirizzati mingħajr dewmien żejjed u b’mod mhux anqas favorevoli għall-prodotti importati milli għal prodotti domestiċi simili.



Artikolu 65

Rekwiżiti dwar l-importazzjoni 1. Ir-rekwiżiti għall-importazzjoni tal-Parti li timporta għandhom ikunu applikabbli għat-territorju kollu tal-Parti li tesporta, soġġetta għall-Artikolu 64. 2. Ir-rekwiżiti dwar l-importazzjoni stabbiliti f’ċertifikati li jistgħu jkunu meħtieġa għall-kummerċ fl-ikel u fil-prodotti agrikoli bejn il-Partijiet huma bbażati fuq il-prinċipji tal-IPPC, tal-OIE u tal-Codex Alimentarius u fuq l-istandards rilevanti tagħhom, sakemm ir-rekwiżiti dwar l-importazzjoni ma jkunux appoġġati minn valutazzjoni tar-riskju bbażata fuq ix-xjenza mwettqa f’konformità mar-regoli internazzjonali applikabbli previsti fil-Ftehim SPS. 3. Ir-rekwiżiti stabbiliti fil-permessi għall-importazzjoni kif maħruġin mir-Repubblika Kirgiża ma għandux ikun fihom kundizzjonijiet sanitarji u veterinarji li huma aktar stretti minn dawk stabbiliti fiċ-ċertifikati msemmijin fil-paragrafu 2. Kull Parti għandha tapplika ċertifikati armonizzati tal-importazzjoni li huma ġestiti fil-livell ċentrali u li huma applikabbli għat-territorju kollu tal-Parti li tesporta.



Artikolu 66 Miżuri marbutin mas-saħħa tal-annimali u tal-pjanti F’konformità mal-Ftehim SPS u mal-istandards, mal-linji gwida jew mar-rakkomandazzjonijiet rilevanti tal-IPPC, tal-OIE u tal-Codex Alimentarius: (a) il-Partijiet għandhom jagħrfu l-kunċett taż-żoni ħielsa mill-pesti jew mill-mard u taż-żoni bi prevalenza baxxa ta’ pesti jew ta’ mard; (b) il-Parti li timporta għandha tibbaża l-miżuri sanitarji tagħha applikabbli għall-Parti li tesporta li t-territorju tagħha jkun affettwat minn pest jew minn marda fuq id-deċiżjoni ta’ żonar meħuda mill-Parti li tesporta, dment li jinkiseb il-livell xieraq ta’ protezzjoni tal-Parti li timporta;

(c) meta jkunu qegħdin jiddeterminaw iż-żoni ħielsa minn pesti jew minn mard u ż-żoni bi prevalenza baxxa ta’ pesti jew ta’ mard, il-Partijiet għandhom jikkunsidraw fatturi bħal-lokalità ġeografika, l-ekosistemi, is-sorveljanza epidemjoloġika u l-effettività tal-kontrolli sanitarji jew fitosanitarji f’żoni bħal dawn.



Artikolu 67 Spezzjonijiet u verifiki L-ispezzjonijiet u l-verifiki mwettqin mill-Parti li timporta fit-territorju tal-Parti li tesporta sabiex tevalwa u tirrikonoxxi s-sistemi ta’ spezzjoni u ta’ ċertifikazzjoni ta’ din tal-aħħar għandhom jitwettqu f’konformità mal-istandards, mal-linji gwida u mar-rakkomandazzjonijiet rilevanti tal-IPPC, tal-OIE u tal-Codex Alimentarius. Il-kostijiet tal-ispezzjonijiet u tal-verifiki għandhom jiġġarrbu mill-Parti li twettaq il-verifiki u l-ispezzjonijiet. Artikolu 68 Skambju ta’ informazzjoni u kooperazzjoni 1. Il-Partijiet għandhom jiddiskutu u jiskambjaw l-informazzjoni dwar il-miżuri SPS eżistenti u l-miżuri dwar it-trattament xieraq tal-annimali u dwar l-iżvilupp u l-implimentazzjoni tagħhom. Tali diskussjonijiet u skambju ta’ informazzjoni, fejn xieraq, jieħdu kont tal-Ftehim SPS u tal-istandards, tal-linji gwida jew tar-rakkomandazzjonijiet tal-IPPC, tal-OIE u tal-Codex Alimentarius. 2. Il-Partijiet jaqblu li jikkooperaw fi kwistjonijiet relatati mas-sikurezza tal-ikel, mas-saħħa tal-annimali, mat-trattament xieraq tal-annimali, mas-saħħa tal-pjanti, mal-protezzjoni tal-pjanti u mar-reżistenza għall-antimikrobiċi permezz tal-iskambju ta’ informazzjoni, ta’ għarfien espert u ta’ esperjenza bl-objettiv li tinbena l-kapaċità f’dawk l-oqsma. Tali kooperazzjoni tista’ tinkludi assistenza teknika.

3. Fuq talba ta’ waħda mill-Partijiet, il-Partijiet għandhom jistabbilixxu djalogu f’waqtu dwar kwistjonijiet SPS sabiex jikkunsidraw kwistjonijiet relatati mal-SPS u kwistjonijiet urġenti oħrajn koperti minn dan il-Kapitolu. Il-Kumitat ta’ Kooperazzjoni jista’ jadotta regoli għat-twettiq ta’ dawn id-djalogi.

4. Il-Partijiet għandhom jaħtru u jaġġornaw regolarment punti ta’ kuntatt għall-komunikazzjoni dwar kwistjonijiet koperti minn dan il-Kapitolu. Artikolu 69 Trasparenza Kull Parti għandha: (a) tfittex it-trasparenza fir-rigward tal-miżuri SPS applikabbli għall-kummerċ u, b’mod partikolari, mar-rekwiżiti applikati għall-importazzjonijiet SPS tal-Parti l-oħra; (b) fuq talba tal-Parti l-oħra, u fi żmien xahrejn mid-data li fiha ssir talba bħal din, tikkomunika r-rekwiżiti li japplikaw għall-importazzjoni ta’ prodotti speċifiċi, u tindika jekk tkunx meħtieġa valutazzjoni tar-riskji; kif ukoll (c) tinnotifika lill-punt ta’ kuntatt tal-Parti l-oħra bil-posta, bil-fax jew bil-posta elettronika, mingħajr dewmien żejjed, bi kwalunkwe riskju serju jew sinifikanti għas-saħħa tal-annimali jew tal-pjanti, inkluża kwalunkwe emerġenza tal-ikel relatata ma’ merkanzija nnegozjata bejn il-Partijiet.

KAPITOLU 6 IL-KUMMERĊ FIS-SERVIZZI U L-INVESTIMENT

Artikolu 70 Objettiv, kamp ta’ applikazzjoni u kopertura 1. Il-Partijiet, waqt li jaffermaw l-impenji rispettivi tagħhom skont il-Ftehim tad-WTO, u b’dan jistabbilixxu l-arranġamenti neċessarjibl-għan li jtejbu l-kundizzjonijiet reċiproċi għall-kummerċ fis-servizzi u għall-investiment. 2. Xejn f’dan il-Kapitolu ma għandu jiġi interpretat bħala li jimponi xi obbligu fir-rigward tal-akkwist pubbliku soġġett għall-Kapitolu 9. 3. Dan il-Kapitolu ma għandux japplika għal sussidji mogħtijin minn kwalunkwe Parti. 4. Il-Partijiet itennu d-dritt tagħhom li jirregolaw fit-territorju rispettiv tagħhom sabiex jiksbu l-objettivi ta’ politika leġittimi, bħall-ħarsien tas-saħħa pubblika, is-servizzi soċjali, l-edukazzjoni pubblika, is-sikurezza, l-ambjent, inkluż it-tibdil fil-klima, il-morali pubbliċi, il-protezzjoni soċjali u tal-konsumatur, il-privatezza u l-protezzjoni tad-data, u l-promozzjoni u l-protezzjoni tad-diversità kulturali.

5. Dan il-Kapitolu ma għandux japplika għal miżuri li jaffettwaw persuni fiżiċi li jfittxu aċċess għas-suq tax-xogħol tal-Partijiet jew għal miżuri dwar iċ-ċittadinanza, ir-residenza jew l-impjieg fuq bażi permanenti. 6. Dan il-Kapitolu ma għandux jimpedixxi lil Parti milli tapplika miżuri sabiex tirregola d-dħul ta’ persuni fiżiċi fit-territorju tagħha, jew is-soġġorn temporanju tagħhom fit-territorju tagħha, inklużi l-miżuri neċessarji sabiex tiġi protetta l-integrità tal-fruntieri tagħha, u sabiex jiġi żgurat il-moviment ordnat ta’ persuni fiżiċi fil-fruntieri tagħha, dment li tali miżuri ma jiġux applikati b’tali mod li jxejnu jew ifixklu l-benefiċċji dovuti lill-Parti l-oħra skont dan il-Kapitolu. Is-sempliċi fatt li tintalab viża għall-persuni fiżiċi ta’ ċertu pajjiż u mhux għal dawk ta’ oħrajn ma għandux jiġi kkunsidrat bħala wieħed li jxejjen jew ixekkel il-benefiċċji dovuti skont dan il-Kapitolu. 7. Għall-finijiet ta’ dan il-Kapitolu, ma għandu jitqies l-ebda trattament mogħti minn Parti: (a) skont ftehim li sostanzjalment jilliberalizza l-kummerċ fis-servizzi (inkluż l-istabbiliment fil-qasam tas-servizzi) li jissodisfa l-kriterji tal-Artikoli V u V bis tal-GATS jew għal ftehim li sostanzjalment jilliberalizza l-istabbiliment f’attivitajiet ekonomiċi oħrajn, li jissodisfa l-istess kriterji, fir-rigward ta’ tali attivitajiet;

(b) li jirriżultaw minn miżuri li jipprevedu r-rikonoxximent, inkluż tal-istandards jew tal-kriterji għall-awtorizzazzjoni, għal-liċenzjar jew għaċ-ċertifikazzjoni ta’ persuna fiżika jew ta’ intrapriża sabiex twettaq attività ekonomika, jew ta’ miżuri prudenzjali.

8. Dan il-Kapitolu ma japplikax għas-settur awdjoviżiv. Artikolu 71 Definizzjonijiet Għall-finijiet ta’ dan il-Kapitolu: (a) “attività mwettqa fl-eżerċizzju ta’ awtorità governattiva” tfisser attività mwettqa, inkluż kwalunkwe servizz fornit, la fuq bażi kummerċjali u lanqas f’kompetizzjoni ma’ operatur ekonomiku wieħed jew aktar; (b) “fergħa” tfisser post tan-negozju stabbilit f’Parti li ma għandux personalità ġuridika, li jkollu d-dehra ta’ permanenza, bħall-estensjoni ta’ entità omm stabbilit fil-Parti l-oħra, ikollu maniġment u jkun materjalment mgħammar sabiex jagħmel negozju ma’ partijiet terzi sabiex tali partijiet terzi, għalkemm ikunu jafu li, jekk neċessarja, se jkun hemm konnessjoni legali mal-entità omm li l-uffiċċju reġistrat tagħha jkun fil-Parti l-oħra, ma jkollhomx għalfejn jittrattaw direttament ma’ tali entità omm iżda jistgħu jagħmlu negozju fil-post tan-negozju li jikkostitwixxi l-estensjoni;

(c) “forniment transkonfinali ta’ servizzi” tfisser il-forniment ta’ servizz: (i) mit-territorju ta’ Parti fit-territorju tal-Parti l-oħra;

(ii) fit-territorju ta’ Parti lil konsumatur ta’ servizz tal-Parti l-oħra; (d) “attività ekonomiċi” tfisser kwalunkwe servizz jew attività ta’ karattru industrijali, kummerċjali jew professjonali jew attivitajiet ta’ bniedem tas-sengħa, ħlief għal servizzi jew għal attivitajiet imwettqin fl-eżerċizzju tal-awtorità governattiva; (e) “intrapriża” tfisser persuna ġuridika, fergħa jew uffiċċju rappreżentattiv stabbiliti permezz ta’ stabbiliment; (f) “stabbiliment” tfisser l-istabbiliment jew l-akkwiżizzjoni ta’ persuna ġuridika, inkluż permezz ta’ parteċipazzjoni f’kapital, jew il-ħolqien ta’ fergħa jew ta’ uffiċċju rappreżentattiv, fl-Unjoni Ewropea jew fir-Repubblika Kirgiża, sabiex jiġu stabbiliti jew jinżammu rabtiet ekonomiċi dejjiema;

(g) “ħaddiem bi trasferiment intraazjendali” tfisser persuna fiżika li kienet impjegata minn persuna ġuridika ta’ Parti jew li kienet sieħeb fiha, għal perjodu ta’ mhux anqas minn sena eżatt qabel id-data tal-applikazzjoni tagħha għad-dħul u għar-residenza temporanja fil-Parti l-oħra, u li tiġi ttrasferita b’mod temporanju f’intrapriża, fit-territorju tal-Parti l-oħra, li tifforma parti mill-istess grupp tal-persuna ġuridika msemmija l-ewwel, inklużi l-uffiċċju rappreżentattiv, is-sussidjarja, il-fergħa jew il-kumpanija prinċipali tagħha, dment li: (i) il-persuna fiżika kkonċernata tkun tappartjeni għal waħda mill-kategoriji li ġejjin: (A) persuni li jaħdmu f’kariga għolja, li primarjament jiddirieġu l-ġestjoni tal-intrapriża, filwaqt li jirċievu superviżjoni jew direzzjoni ġenerali prinċipalment mill-bord tad-diretturi jew mill-azzjonisti tan-negozju jew mill-ekwivalenti tagħhom, u tal-anqas: (1) imexxu l-intrapriża jew dipartiment tagħha; (2) jissorveljaw u jikkontrollaw ix-xogħol ta’ impjegati superviżorji, professjonali jew maniġerjali oħrajn; kif ukoll (3) ikollhom l-awtorità personali li jirreklutaw u jagħtu sensji jew li jirrakkomandaw ir-reklutaġġ, is-sensja jew azzjonijiet oħrajn relatati mal-persunal;



(B) speċjalisti: persuni li jkollhom għarfien speċjalizzat essenzjali għall-produzzjoni, għat-tagħmir ta’ riċerka, għat-tekniki, għall-proċessi, għall-proċeduri jew għall-ġestjoni tal-intrapriża; jew (C) persuni b’lawrja universitarja li jiġu ttrasferiti temporanjament għal skopijiet ta’ żvilupp tal-karriera jew sabiex jiksbu taħriġ fit-tekniki jew fil-metodi tan-negozju; (ii) għall-Unjoni Ewropea, fil-valutazzjoni tal-għarfien imsemmi fil-punt (i)(B), jitqies mhux biss l-għarfien speċifiku għall-intrapriża, iżda anki jekk il-persuna fiżika jkollhiex livell għoli ta’ kwalifika b’referenza għal tip ta’ xogħol jew ta’ negozju li jeħtieġ għarfien tekniku speċifiku, inkluża s-sħubija ta’ professjoni akkreditata; (h) “investitur” ta’ Parti tfisser kwalunkwe persuna fiżika jew ġuridika ta’ dik il-Parti li tfittex li twettaq jew li twettaq attività ekonomika permezz tat-twaqqif ta’ stabbiliment fil-Parti l-oħra; (i) “persuna ġuridika” tfisser kwalunkwe entità ġuridika debitament kostitwita jew organizzata b’xi mod ieħor skont id-dritt applikabbli, kemm jekk tkun għal skopijiet ta’ profitt kif ukoll għal skopijiet oħrajn, u kemm jekk tkun proprjetà privata jew tal-gvern, inkluża kwalunkwe korporazzjoni, trust, sħubija, impriża konġunta, impriża individwali jew assoċjazzjoni;

(j) “persuna ġuridika ta’ Parti” tfisser persuna ġuridika stabbilita f’konformità mad-dritt tal-Unjoni Ewropea jew tal-Istati Membri tagħha jew mad-dritt tar-Repubblika Kirgiża, u li jkollha l-uffiċċju reġistrat tagħha, l-amministrazzjoni ċentrali tagħha jew is-sede prinċipali tagħha fit-territorju tal-Unjoni Ewropea jew fit-territorju tar-Repubblika Kirgiża, rispettivament; f’każijiet li fihom persuna ġuridika stabbilita f’konformità mad-dritt tal-Unjoni Ewropea jew tal-Istati Membri tagħha jew mad-dritt tar-Repubblika Kirgiża jkollha biss l-uffiċċju reġistrat jew l-amministrazzjoni ċentrali tagħha fit-territorju tal-Unjoni Ewropea jew fit-territorju tar-Repubblika Kirgiża, rispettivament, ma għandhiex titqies bħala persuna ġuridika ta’ Parti sakemm ma tkunx involuta f’operazzjonijiet sostantivi ta’ negozju fit-territorju tal-Unjoni Ewropea jew fit-territorju tar-Repubblika Kirgiża, rispettivament; il-kumpaniji tat-tbaħħir stabbiliti barra mill-Unjoni Ewropea jew mir-Repubblika Kirgiża u kkontrollati minn ċittadini ta’ Stat Membru tal-Unjoni Ewropea jew tar-Repubblika Kirgiża, rispettivament, għandhom ikunu wkoll benefiċjarji ta’ dan il-Kapitolu jekk il-bastimenti tagħhom ikunu rreġistrati f’konformità mal-leġislazzjoni rispettiva tagħhom, fi Stat Membru tal-Unjoni Ewropea jew fir-Repubblika Kirgiża u jtajru l-bandiera ta’ Stat Membru tal-Unjoni Ewropea jew tar-Repubblika Kirgiża; (k) “persuna fiżika tal-Unjoni Ewropea” u “persuna fiżika tar-Repubblika Kirgiża” jfissru, rispettivament, ċittadin ta’ wieħed mill-Istati Membri tal-Unjoni Ewropea u ċittadin tar-Repubblika Kirgiża f’konformità mal-liġijiet u mar-regolamenti domestiċi ta’ dak l-Istat Membru tal-Unjoni Ewropea jew tar-Repubblika Kirgiża, rispettivament;

(l) “operazzjonijiet” tfisser twettiq, ġestjoni, manutenzjoni, użu, tgawdija u bejgħ jew forma oħra ta’ disponiment ta’ intrapriża; (m) “servizzi” tfisser kwalunkwe servizz fi kwalunkwe settur, għajr is-servizzi pprovduti fl-eżerċizzju ta’ awtorità governattiva; (n) “fornitur ta’ servizz” tfisser kwalunkwe persuna fiżika jew ġuridika li tfittex li tipprovdi jew tforni servizz;

(o) “sussidjarju ta’ persuna ġuridika ta’ Parti” tfisser persuna ġuridika li tkun ikkontrollata minn persuna ġuridika oħra ta’ dik il-Parti; (p) “forniment ta’ servizz” tfisser il-produzzjoni, it-tqassim, il-kummerċjalizzazzjoni, il-bejgħ u l-għoti ta’ servizz. Artikolu 72 It-trattament tan-nazzjon l-aktar iffavorit u t-trattament nazzjonali 1. Fir-rigward tal-istabbiliment u tal-oper